Iran kembali laksana hukuman gantung di khalayak ramai

PARIS, 24 Julai- Iran semalam melaksanakan hukuman gantung sampai mati untuk kali pertama dalam tempoh lebih dua tahun, kata sebuah pertubuhan bukan kerajaan (NGO) yang turut mengecam tindakan itu sebagai amalan kuno.Kebimbangan semakin meningkat susulan penindasan terus berleluasa di republik Islam itu.Iman Sabzikar, yang disabitkan kesalahan kerana membunuh seorang pegawai polis pada Februari lalu di bandar selatan Shiraz, telah digantung pada awal pagi di tempat kejadian, kata NGO Iran Human Rights (IHR) yang berpangkalan di Norway.IHR berkata, media Iran telah melaporkan mengenai pelaksanaan hukuman mati secara terbuka membabitkan banduan yang dikenal pasti sebagai Sabzikar.Hukuman gantung di khalayak ramai ke atas banduan itu telah disahkan oleh Mahkamah Agung pada awal bulan ini."Pelaksanaan semula hukuman kejam di khalayak ramai ini bertujuan menakutkan dan mengancam orang ramai daripada melakukan protes," kata pengarah IHR, Mahmood Amiry-Moghaddam.Tular imej didakwa hukuman gantung sampai mati di media sosial menunjukkan seorang lelaki yang memakai baju penjara Iran, berjalur biru muda dan hitam tergantung beberapa meter pada tali yang dipasang pada kren di atas trak.

Hukuman mati di Iran biasanya dilaksanakan di dalam penjara dan aktivis berkata, hukuman mati di hadapan orang awam dibuat sebagai satu bentuk pengajaran, terutama apabila jenayah itu membabitkan pembunuhan anggota pasukan keselamatan.IHR berkata, hukuman mati di khalayak ramai itu kali terakhir dilaksanakan pada 11 Jun 2020.

Katanya lagi, empat lelaki yang kesemuanya turut dijatuhi hukuman mati kerana membunuh anggota polis dalam kes berasingan kini berdepan risiko dihukum gantung di khalayak ramai.IHR berkata, jumlah hukuman mati pada tahun ini meningkat dua kali ganda pada separuh pertama berbanding tahun lalu.Sejak beberapa minggu kebelakangan ini, kumpulan aktivis telah menyuarakan kebimbangan susulan tindakan keganasan yang semakin meningkat di Iran kerana negara itu berdepan protes luar biasa berikutan krisis ekonomi. - AFP


Nahas lima sekeluarga: Hilang ibu ayah, kakak, abang ipar, anak saudara sekelip mata

(Jenazah salah seorang daripada lima magsa yang maut dalam  kemalangan jalan raya Timur Barat (JRTB)Gerik-Jeli petang semalam selesai dikafankan dan dibawamenaiki vanuntuk dikebumikan di Sungai Dua, Butterworth selepas menjalani bedah siasat di Unit Forensik Hospital Gerik/BERNAMA)

GERIK, 24 Julai- Memori menghadiri konvokesyen menjadi kenangan terakhir bagi Muhammad Naim Mohd Rodhi sebelum ibu dan bapanya maut dalam nahas jalan raya di Jalan Raya Timur Barat (JRTB) Gerik-Jeli, petang semalam.Anak bongsu berusia 26 tahun itu berkata dia menerima panggilan daripada ahli keluarganya pada petang semalam yang memaklumkan mengenai kemalangan tersebut yang turut mengorbankan kakak, abang ipar dan anak saudaranya.“Saya terkejut dan tidak sangka mereka semua terlibat dalam kemalangan itu. Kali terakhir saya berjumpa dengan ibu dan ayah sewaktu mereka menghadiri majlis konvokesyen saya di Universiti Teknologi Mara (UiTM) Shah Alam sebulan lalu.“Masa tu saya tidak nampak apa-apa perubahan ayah dan ibu. Saya reda dengan takdir yang menjemput mereka,” kata anak bongsu daripada lima beradik itu dalam keadaan sedih ketika ditemui di Unit Forensik Hospital Gerik di sini hari ini.Dalam kejadian kira-kira 3.45 petang semalam, lima yang maut ialah Mohd Rodhi Othman, 64, Sharifah Rohana Syed Sagaf, 59, Ahmad Khomaini Baba, 32; Siti Aishah Mohd Rodhi, 32 dan Zara Hana Ahmad Khomaini, enam tahun apabila kereta Perodua Alza yang dinaiki bertembung dengan trak pikap Toyota Hilux.

(Ketua Polis Daerah Gerik Supt Zulkifli Mahmood (kanan) sedang berbual dengan seorang ahli keluarga mangsayang maut dalam satu kemalangan Muhammad Naim Mohd Rodhi, 26, (dua, kiri) ketika ditemuidi Unit Forensik Hospital Gerik/BERNAMA)

Difahamkan sebelum itu keluarganya dalam perjalanan pulang ke Butterworth selepas menghantar ahli keluarga mereka mendaftar masuk di sebuah sekolah pondok di Pasir Tumboh, Kelantan awal pagi semalam.

Muhammad Naim yang bekerja sebagai penjaga padang di Shah Alam, Selangor berkata kesemua jenazah akan dikebumikan di Tanah Perkuburan Islam Masjid Jamek Haji Abdul Rashid, Sungai Dua, Butterworth petang ini.Sementara itu, seorang lagi keluarga mangsa, Ahmad Afif Baba, 30, berkata kali terakhir beliau berjumpa dengan abangnya, Ahmad Khomaini pada Hari Raya Aidiladha di Dungun, Terengganu baru-baru ini.“Saya mendapat berita kemalangan itu daripada kakak ipar saya dari Kuala Kangsar dan saya difahamkan mereka dalam perjalanan balik dari Kelantan ke Pulau Pinang. “Saya reda dan terima suratan takdir ini,” katanya.Dalam pada itu suasana muram menyelubungi Unit Forensik, Hospital Gerik apabila ahli keluarga mangsa datang untuk menuntut jenazah mangsa sejak awal pagi tadi.Kelihatan juga Ketua Polis Daerah Gerik Supt Zulkifli Mahmood yang membantu untuk mempercepatkan urusan menuntut jenazah dan menurutnya, empat van digunakan bagi membawa jenazah sejak jam 11.30 pagi tadi untuk dikebumikan di Sungai Dua, Butterworth. -BERNAMA

Berita berkaitan Nahas lima sekeluarga: Trak pikap hilang kawalan, rempuh MPV -PolisLima sekeluarga maut dalam nahas babitkan dua kenderaan di Gerik


Penantian berakhir, kehilangan Muhammad Iman terjawab -ibu

(Mayat lelaki yang hilang sejak 10 bulan lalu, ditemukan dalam kereta/JBPM PAHANG)

KUANTAN, 24 Julai- Penantian seorang ibu berakhir apabila kehilangan anak kesayangannya yang dicari hampir 10 bulan terjawab, semalam. Azmawati Ab Kadir, 55, ibu kepada Muhammad Iman Aqmar Dzulkarnain yang dilaporkan hilang 30 Okt tahun lepas berkata beliau bersyukur dan berasa lega apabila doanya selama tempoh pencarian itu telah dimakbulkan."Saya doa supaya Allah beri tanda dan bila dapat tahu semalam kepala rasa ringan dan lega, kalau tidak setiap pagi bangun mesti fikir mana anak aku, tambah kalau musim hujan lagi teringat."Kadang bila duduk depan rumah, saya cakap dalam hati abang kat mana, abang tolong la balik...Alhamdulillah Allah makbul doa dan saya sangat bersyukur," katanya ketika dihubungi Bernama di sini hari ini.Ibu kepada dua anak itu berkata, beliau telah dihubungi oleh seorang individu tidak dikenali semalam yang memaklumkan anaknya sudah ditemukan, namun beliau sangsi sebelum dihubungi oleh pihak polis sendiri."Polis hubungi dan tunjuk gambar barang-barang anak...betul baju itu kepunyaaan anak saya," katanya.

(Gambar kenangan Muhammad Iman Aqmar bersama ibu (kiri)/FOTO FB)T

Tambah beliau, tepi Sungai Api-Api di Nenasi, Pekan, yang lokasi kereta dipercayai anaknya ditemukan itu, merupakan laluan yang sering digunakan Muhammad Iman Aqmar untuk ke tempat kerja di Kemaman, Terengganu."Kali terakhir saya jumpa arwah macam biasa cuma anak duduk agak lama dalam kereta sebelum bertolak dan suruh saya masuk ke dalam rumah," katanya. Menurut Azmawati, proses bedah siasat dijangka dilakukan esok di Hospital Tengku Ampuan Afzan sebelum jenazah di bawa pulang ke Kampung Pasir Putih, Johor untuk urusan pengebumian.Semalam, media melaporkan polis menemukan satu rangka manusia dalam sebuah kereta yang ditarik keluar dari Sungai Api-Api di Nenasi, Pekan, dipercayai mayat seorang lelaki yang dilaporkan hilang sebelum ini.Ketua Polis Daerah Pekan Supt Mohd Zaidi Mat Zin dilaporkan berkata mayat ditemukan dalam kenderaan Nissan Grand Livina yang ditemukan seorang lelaki warga emas semasa dia mengalihkan besi dari jalan ke tepi sungai berkenaan pada 11.40 pagi.Siasatan awal terhadap nombor pendaftaran kenderaan mendapati ia dikaitkan dengan laporan kehilangan yang dibuat di Pasir Gudang, Johor oleh ahli keluarga lelaki bernama Muhammad Iman Aqmar, 24.-BERNAMA

Berita berkaitanMayat lelaki yang hilang sejak 10 bulan lalu, ditemukan dalam kereta


Nahas lima sekeluarga: Trak pikap hilang kawalan, rempuh MPV -Polis

(Ketua Polis Perak, Datuk Mior Faridalathrash Wahid/BERNAMA)

GERIK, 24 Julai- Siasatan awal polis mendapati, trak pikap jenis Toyota Hilux telah hilang kawalan dan bertembung dengan Perodua Alza dinaiki lima sekeluarga yang maut dalam satu kemalangan di KM62, Jalan Raya Timur Barat (JRTB) Gerik-Jeli, semalam.Ketua Polis Perak, Datuk Mior Faridalathrash Wahid berkata akibat hilang kawalan, Toyota Hilux itu telah masuk ke arah jalan bertentangan lalu bertembung dengan kenderaan pelbagai guna (MPV) itu yang dalam perjalanan dari arah Jeli ke Gerik.“Impak dari kemalangan itu menyebabkan pemandu dan empat penumpang Perodua Alza meninggal dunia di tempat kejadian. Kesemua mangsa berasal dari Sungai Petani dan Lunas, Kedah," katanya dalam kenyataan hari ini.

(Akibat hilang kawalan, Toyota Hilux (foto bawah) telah masuk ke arah jalan bertentangan lalu bertembung dengan kenderaan pelbagai guna (MPV) itu yang dalam perjalanan dari arah Jeli ke Gerik)

Beliau berkata pemandu termasuk empat penumpang Toyota Hilux yang berasal dari Tumpat, Kelantan mengalami kecederaan dan menerima rawatan di Hospital Jeli, Kelantan.Menurutnya kes disiasat mengikut Seksyen 41 (1) Akta Pengangkutan Jalan 1987 dan orang ramai dinasihtkan supaya lebih berhati-hati ketika memandu serta merancang perjalanan serta mendapatkan rehat yang secukupnya ketika ingin melakukan perjalanan yang jauh.Dalam kejadian kira-kira 3.45 petang semalam, lima mangsa yang maut dikenali sebagai Ahmad Khomaini Baba, 32, Siti Aishah Mohd Rodhi, 32, Mohamad Rodhi Othman, 64, Sharifah Rohana Syed Sagaf, 59 dan Zara Hana Ahmad Khomaini, 6. -BERNAMA

Berita berkaitanLima sekeluarga maut dalam nahas babitkan dua kenderaan di Gerik


Peluang pekerjaan dan keusahawanan menerusi Jerayawara dan Karnival Wanita Bangkit Zon Utara

ALOR SETAR, 24 Julai - Sebanyak 5,000 peluang pekerjaan dan keusahawanan telah ditawarkan menerusi Program Jerayawara dan Karnival Wanita Bangkit @ KPWKM Zon Utara. Menteri Pembangunan Wanita, Keluarga dan Masyarakat, Datuk Seri Rina Harun berkata program itu secara keseluruhannya disertai oleh 44,960 peserta, hasil kesinambungan daripada program sedia ada sejak tahun 2021.Sejak April 2021 sehingga kini seramai 10,735 peserta telah dihubungkan kepada peluang pekerjaan dan perniagaan.  Manakala 34,225 peserta menerima manfaat pengukuhan ilmu pengetahuan melalui aktiviti-aktiviti bawah Model 4K yang dikendalikan oleh Jabatan Pembangunan Wanita.

(Rina bercakap kepada media selepas merasmikanprogram Program Jerayawara dan Karnival Wanita Bangkit @ KPWKM Zon Utara pada Sabtu)

"Jadi dengan ini kita berharap, kita dapat meningkatkan tahap ekonomi dan pendapatan masyarakat, jadi dengan keadaan kos sara hidup sekarang, sudah pasti mereka memerlukan pendapatan yang lebih. Kita adakan program motivasi maklumat berkaitan disamping program-program kaunseling skuad wanita dan sebagainya," kata Rina di sini. Pelaksanaan inisiatif kali ini lebih berskala besar bermula dengan Zon Utara diikuti Pantai Timur, Tengah, Sabah dan Sarawak.


Aset koperasi menjangkau RM150 bilion

KUALA LUMPUR, 24 Julai - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bertitah pemimpin dan ahli koperasi perlu berintegriti serta amanah dalam menguruskan aset serta perolehan koperasi untuk kepentingan negara.Seri Paduka juga bertitah baginda berasa bangga dengan pencapaian koperasi di negara ini dengan asetnya yang telah menjangkau RM150 bilion."Ini satu angka yang besar, harap ini dapat diurus tadbir dengan sebaik mungkin. Setiap ahli (koperasi) ini harus berintegriti, amanah supaya tidak lalai dalam urusan tadbir urus demi untuk kepentingan tujuh juta ahli yang sedia ada.Ini satu amanah yang besar, dan jadikan koperasi ini satu koperasi yang boleh sama-sama dibangun dan memberi faedah kepada tujuh juta ahli,” titah Seri Paduka.Justeru, Al-Sultan Abdullah bertitah koperasi akan dapat berdiri sendiri dan tidak terlalu bergantung kepada kerajaan, selain ahli koperasi perlu memberi panduan serta cara memajukan koperasi kepada kerajaan untuk kepentingan bersama bagi kepentingan negara.Al-Sultan Abdullah bertitah kepimpinan koperasi perlu turun ke peringkat mukim ataupun kampung untuk memberi taklimat dan seterusnya menarik perhatian anak muda di kawasan kampung menjayakan aktiviti koperasi .

(Seri Paduka Baginda Yang di-Pertuan Agong bertitah padaMajlis Santapan Malambersempena Sambutan 100 Tahun Gerakan Koperasi di sini, semalam/FOTO BERNAMA)

Selain itu, Al-Sultan Abdullah bertitah masyarakat negara ini yang baru sahaja mahu bangkit daripada “perang” COVID-19, kini berdepan pula dengan isu tercetusnya konflik antara Ukraine dan Rusia yang sedikit sebanyak menghampakan momentum untuk negara bangkit semula."Jadi inilah satu masalah yang selalu kita hadapi, perlu ditangani oleh kita semua sebagai bangsa Malaysia dan Keluarga Malaysia, keluarga koperasi dan semoga kita dapat keluar daripada kemelut yang kita hadapi sekarang."Sebentar tadi beta bertanya soal masalah harga ayam, harga beras dan seterusnya dan Alhamdulillah pihak menteri sudahpun beri sedikit sebanyak maklumat tentang hal ini dan saya harap semua ahli-ahli (koperasi) ini dapat beri sokongan yang padu untuk kita sama-sama membantu pihak kerajaan mengatasi masalah yang dihadapi kini,” titah Seri Paduka.Terdahulu, keberangkatan tiba Al-Sultan Abdullah dan Raja Permaisuri Agong Tunku Hajah Azizah Aminah Maimunah Iskandariah mencemar duli ke majlis berkenaan diiringi Menteri Pembangunan Usahawan dan Koperasi Tan Sri Noh Omar.Pada majlis itu, Al-Sultan Abdullah turut berkenan mengurniakan Anugerah Tokoh Koperasi Negara 2022 kepada Naib Presiden Angkatan Koperasi Kebangsaan Malaysia Berhad (Angkasa) Datuk Mohamad Ali Hasan dan Anugerah Koperasi Terbaik Negara 2022 kepada Koperasi Permodalan Felda Malaysia Berhad (KPFMB).Sambutan Hari Koperasi pada tahun ini bertemakan "100 Tahun Gerakan Koperasi, Membangun Keluarga Malaysia" selaras dasar kerajaan semasa yang mahu menjadikan Malaysia sebagai sebuah negara terus membangun secara mampan seiring pengagihan ekonomi yang adil, saksama dan inklusif.


Peruntukan RM50,000 kepada penduduk terjejas ribut di Perlis

KANGAR, 24 Julai - Penduduk terjejas akibat ribut di Perlis baru-baru ini terus dibantu oleh pejabat Parlimen Padang Besar. Ia sebagai usaha untuk meringankan beban, sekali gus sebagai memberi semangat kepada penduduk terlibat.Timbalan Menteri Komunikasi dan Multimedia (K-KOMM), merangkap ahli parlimen Padang Besar Datuk Zahidi Zainul Abidin berkata sebanyak RM50,000 diperuntukan kepada 148 buah rumah penduduk terjejas.

(Zahidi ketika ditemui media  selepasmajlis penyampaian sumbangan kepada penduduk terjejas ribut di Mata Ayer)

"Supaya mereka ini tidak terjejas, dan sekurang-kurangnya dapat mengubati kesedihan yang mereka alami. Kita juga akan melihat jika ada lagi keperluan yang mereka perlukan, dan kita akan terus membantu mereka ini," kata Zahidi di sini.Bantuan turut diberikan oleh Jabatan Kebajikan Masyarakat, Majlis Agama Islam dan Adat Istiadat Negeri Perlis (MAIPs) serta pejabat Menteri Besar Perlis.


Perubahan cuaca tidak menentu: APM siap siaga hadapi risiko bencana

(Program Larian bersempena Dekad Platinum APM ke-70 tahun di Menara KL)

KUALA LUMPUR, 23 Julai- Angkatan Pertahanan Awam Malaysia (APM) sentiasa bersiap siaga menghadapi bencana yang berkemungkinan melanda negara ekoran perubahan cuaca tidak menentu.Ketua Pesuruhjaya APM, Aminurrahim Mohamed berkata pihaknya terus menyiapkan diri dengan latihan berterusan bagi memastikan kesemua anggota bersedia menghadapi sebarang kemungkinan."Masih lagi kita tidak dapat jangkakan sebab itu APM terus melatih dan menggalakkan anggota sama ada anggota tetap, sukarelawan dan CDERT (Pasukan Sukarelawan Tindak Balas Kecemasaan Pertahanan Awam) ini untuk sentiasa terus berlatih. Kita tidak putus-putus."Orang awam juga boleh kalau mahu bersama-sama dengan kita setiap minggu di setiap negeri, di setiap daerah ada latihan-latihan tersebut," kata Aminurrahim selepas Program Larian bersempena Dekad Platinum APM ke-70 tahun di Menara Kuala Lumpur, di sini.

(Aminurrahim ditemu bual selepas Program Larian bersempena Dekad Platinum APM ke-70 tahun di Menara Kuala Lumpur)

Larian itu disertai 300 orang peserta terdiri daripada anggota, ahli bersekutu dan sukarelawan agensi tersebut.


PEKAN, 23 Julai- Mayat lengkap berpakaian yang ditemukan dalam sebuah kenderaan pelbagai guna (MPV) di Sungai Api-Api Polis di Nenasi, Pekan dipercayai lelaki yang dilaporkan hilang lebih 10 bulan lalu. Ketua Polis Daerah Pekan, Superintendan Mohd Zaidi Mat Zin ketika dihubungi berkata, MPV Nissan Grand Livina itu telah ditarik keluar dari sungai.Ia dijumpai seorang lelaki warga emas ketika mengalihkan besi dari jalan ke tepi sungai berkenaan. Siasatan awal mendapati nombor pendaftaran MPV itu ada kaitan dengan laporan kehilangan yang dibuat di Pasir Gudang, Johor oleh ahli keluarga kepada individu bernama Muhammad Iman Aqmar Dzulkarnain.  "Mayat tersebut dihantar ke Hospital Tengku Ampuan Afzan (HTAA), Kuantan untuk bedah siasat.  "Manakala kenderaan itu dibawa ke Ibu Pejabat Polis Daerah (IPD) Pekan bagi siasatan lanjut," kata Mohd Zaidi ketika dihubungi RTM.

(Mayat ditemukan dalam MPV disyaki lelaki yang dilaporkan hilang)

Pada 30 Oktober tahun lalu, seorang wanita, Asmawati Kadir, 55 tahun, membuat laporan polis berhubung kehilangan anaknya, Muhammad Iman Aqmar, 24, yang gagal dihubungi selepas keluar rumah di Johor kira-kira jam 1:00 pagi, 29 Oktober 2021 untuk ke tempat kerja di Kemaman, Terengganu. Ketika itu, Muhammad Iman Aqmar dikatakan memandu MPV Nissan Grand Livina seorang diri.Ahli keluarganya memuat naik gambar mangsa serta kereta itu di media sosial bagi meminta bantuan orang awam mencarinya.


Lima sekeluarga maut dalam nahas babitkan dua kenderaan di Gerik

IPOH, 23 Julai- Lima sekeluarga termasuk seorang kanak-kanak perempuan berusia lima tahun maut dalam nahas membabitkan dua kenderaan di Lebuh Raya Timur Barat arah Gerik-Jeli berdekatan Hentian Titiwangsa di Gerik.Jurucakap Jabatan Bomba dan Penyelamat Perak berkata, Balai Bomba dan Penyelamat Gerik menerima panggilan mengenai nahas itu pada pukul 3.45 petang. Beliau berkata, insiden tersebut melibatkan kenderaan pelbagai guna (MPV) Perodua Alza dan pacuan empat roda Toyota Hilux."Kesemua mangsa yang disahkan meninggal dunia menaiki Perodua Alza manakala dua lagi, yang menaiki Toyota Hilux, hanya cedera ringan.Mangsa yang maut dikenali sebagai Mohd Rodhi Othman, 58; Ahmad Khomaini Abu, 30; Sharifah Rohana Syed Sagaf, 59; Siti Aishah Mohd Rodhi, 32 dan Zara Hana Ahmad Khomaini, 5 tahun," katanya.

(Kenderaan jenis Toyota Hilux remuk dan terbalik selepas terbabit nahas di lokasi kejadian)

Tambah beliau, kerja-kerja mengeluarkan mangsa dilakukan dengan menggunakan peralatan khas.Mangsa yang cedera dihantar ke Hospital Jeli, Kelantan untuk mendapatkan rawatan manakala mangsa yang maut diserahkan kepada pihak polis untuk tindakan lanjut.


PEKAN, 23 Julai- Mayat seorang lelaki yang hilang sejak 10 bulan lalu, ditemukan di dalam kereta yang terjunam ke sebatang sungai di Jalan Nenasi-Pekan di sini.Mayat Muhammad Iman Aqmar Dzulkarnain, 24 tahun, ditemukan lengkap berpakaian di dalam sebuah kereta Grand Livina miliknya.Muhammad Iman Aqmar dilaporkan hilang sejak 29 Oktober tahun lalu ketika dalam perjalanan ke tempat kerja di Kemaman, Terengganu.Ibu mangsa, Azmawati Ab. Kadir, 54 tahun, ketika dihubungi berkata, penemuan kenderaan itu disedari orang awam yang melalui laluan tersebut sebelum memaklumkannya kepada pihak berkuasa.

(Mayat lelaki yang hilang sejak 10 bulan lalu, ditemukan dalam kereta/JBPM PAHANG)

Dia bagaimanapun reda dan menerima ketentuan Ilahi, dan lega kerana jasad anak lelaki sulungnya yang sudah hampir 10 bulan hilang tanpa jejak itu ditemukan.Tambahnya, sebelum kejadian anaknya sempat balik ke kampung di Pasir Gudang, Johor untuk menjenguk keluarga selain menyatakan hasrat ingin menukar kenderaan.Selepas keluar dari rumah menuju Terengganu, Muhammad Iman gagal dihubungi sehinggalah mayatnya ditemukan kaku di dalam kereta yang terjunam ke dalam sungai.


KPDNHEP Perlis laksana PJKM berkonsepkan dalaman

KANGAR, 23 Julai- Kementerian Perdagangan Dalam Negeri dan Hal Ehwal Pengguna (KPDNHEP) terus menjalankan program Jualan Keluarga Malaysia (PJKM), bagi membantu meringankan bebanan sara hidup Keluarga Malaysia. Di Perlis, program diadakan secara dalaman dengan kerjasama beberapa pasar raya mini dan premis bawah agensi kerajaan.  Pengarah KPDNHEP Perlis Norazah Jaapar berkata, dalam situasi kenaikan harga barang masa kini, PJKM dilihat sangat membantu rakyat terutamanya mereka yang masih terbeban selepas pandemik. Bagi memudahkan masyarakat di setiap kawasan, pihaknya menggunakan kaedah yang berkonsepkan dalaman di kesemua tapak PJKM di negeri itu.

(Norazah ditemui selepas meninjau salah satu PJKM yang diadakan di Kangar, Perlis)

"Kita bekerjasama dengan pasaraya pasar raya mini termasuk Agro Bazaar bawah kelolaan FAMA Negeri Perlis. Antara jualan adalah barang proses dan jugak hasil jualan barang segar seperti ayam, sayu sayuran ikan dan juga bawang proses, dan kita wajibkan jualan minyak masak paket, beras, gula dan tepung gandum," kata Norazah selepas meninjau salah satu PJKM yang diadakan di sini.  Orang ramai juga boleh hadir ke kedai yang terpilih sehingga esok bagi mendapatkan pelbagai barangan dengan harga lebih murah.


Penyu agar ditemukan mati, dipercayai akibat unsur khianat

KUALA TERENGGANU, 23 Julai- Satu lagi bangkai penyu agar ditemukan terdampar di Pantai Teluk Bidara dekat Dungun hari ini yang dipercayai mati akibat unsur khianat.Pengurus Projek Konservasi Lang Tengah Turtle Watch di Tanjong Jara Resort Abidah Zaaba berkata beliau menerima panggilan telefon daripada orang awam kira-kira 8 pagi tadi dan terus bergegas ke lokasi kejadian.Beliau berkata terdapat batu bata yang diikat pada bahagian kepala dan kaki depan penyu tersebut dipercayai bertujuan membataskan pergerakan haiwan itu dan menenggelamkannya ke dasar laut."Tindakan tidak bertanggungjawab ini berkemungkinan dilakukan oleh nelayan kerana mahu menyelamatkan pukat mereka yang dimasuki penyu secara tidak sengaja."Namun sukar dipastikan sama ada penyu itu sudah mati atau masih hidup ketika ditenggelamkan ke dalam laut," katanya ketika dihubungi Bernama hari ini.Khamis lepas, seekor penyu agar betina ditemukan mati terapung di perairan Pulau Kapas dekat Marang dengan kesan kelaran di bahagian lehernya, dipercayai sebagai jalan singkat nelayan untuk menyelamatkan pukat mereka.

(Terdapat batu bata yang diikat pada bahagian kepala dan kaki penyu tersebut/BERNAMA)

Mengulas lanjut, Abidah berkata bangkai penyu yang ditemukan pagi tadi sudah membusuk dan dipercayai mati kira-kira seminggu lepas."Berdasarkan ukuran panjang dan lebarnya, kita anggarkan umurnya antara 15 hingga 20 tahun namun  jantinanya gagal dikenal pasti kerana bahagian ekor sudah reput dengan teruk," katanya yang berharap tindakan tegas diambil segera untuk memastikan kematian penyu seperti itu tidak berulang. -BERNAMA


Kanak-kanak didera keluarga angkat diletak bawah penjagaan JKM

ALOR SETAR, 23 Julai- Kanak-kanak perempuan yang dilaporkan didera oleh keluarga angkatnya di Beranang, Selangor akan diletak bawah penjagaan dan tempat selamat sehingga kes perbicaraan mahkamah selesai.

Menteri Pembangunan Wanita, Keluarga dan Masyarakat, Datuk Seri Rina Harun berkata Jabatan Kebajikan Masyarakat (JKM) bersama pelindung kanak-kanak telah hadir melawat kanak-kanak tersebut yang kini menerima rawatan di hospital.

Beliau berharap kanak-kanak itu kembali sihat dan memuji tindakan masyarakat yang cakna keadaan sekeliling dengan membuat aduan kes tersebut. "Insya-Allah kita akan beri perlindungan kanak kanak ini dan kanak kanak ini telah dibawa ke pusat penyiasatan untuk dapatkan maklumat dan sebagainya. Pelindung kanak kanak kita pun ada bersama sekali supaya kita dapat menjaga kanak kanak ini dengan lebih baik lagi.

"Saya nak ucapkan terima kasih atas tindakan orang awam yang membuat laporan sebegitu. Jadi inilah dalam kehidupan masyarakat salah satu Keluarga Malaysia untuk tunjukkan masyarakat lebih prihatin," kata Rina selepas merasmikan Program Jerayawara dan Karnival Wanita Bangkit@KPWKM Zon Utara di sini.

(Datuk Seri Rina Harun berucap pada majlis Program Jerayawara dan Karnival Wanita Bangkit@KPWKM Zon Utara di Alor Setar/FB RINA HARUN)

Polis telah menahan sepasang suami isteri bagi membantu siasatan kes penderaan seorang kanak-kanak yang dipercayai dipukul dengan batang penyapu.

Pengadu kes ini seorang lelaki berusia 20 tahun membuat laporan bahawa mangsa yang merupakan anak angkat kepada suami isteri terbabit, dicederakan atau didera oleh pasangan tersebut.  Orang ramai yang mempunyai sebarang maklumat kes penderaan boleh membuat laporan polis atau hubungi Talian Kasih 15999.


PJKM rekod nilai jualan RM1.5 juta di Melaka sejak Disember 2021

ALOR GAJAH, 23 Julai- Program Jualan Keluarga Malaysia (PJKM) merekodkan nilai jualan RM1.5 juta di Melaka sejak ia mula dilaksanakan pada Disember 2021.  Menurut Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka, Norena Jaafar, sambutan itu jelas menunjukkan pengguna merebut peluang yang disediakan.  Beliau berkata, siri seterusnya bermula hari ini hingga 31 Julai di 28 kawasan Dewan Undangan Negeri (DUN).  "Setiap peruncit atau peniaga bawah Jualan Keluarga Malaysia mempunyai keistimewaan tersendiri. Lazimnya kalau kita pergi ke pasar raya besar dia akan menawarkan kepada kita ayam, telur, minyak dan sayur-sayuran. Tapi kalau kita pergi ke kedai-kedai runcit yang termasuk dalam program kami mereka ada menawarkan beras harga yang murah macam kicap benda-benda keperluan asas,” kata Norena kepada RTM selepas meninjau PJKM di sini

(Norena di temu bual selepas meninjau Program Jualan Keluarga Malaysia di Alor Gajah)


27 penyelesaian teknologi bantu tangani isu sekuriti makanan, sedia dilaksana

KOTA TINGGI, 23 Julai- Sebanyak 27 daripada 46 penyelesaian teknologi untuk membantu menangani isu sekuriti makanan yang dikenal pasti Bilik Gerakan Penyelesaian Teknologi, Kementerian Sains, Teknologi dan Inovasi (MOSTI), sudah sedia digunakan. Menterinya, Datuk Seri Dr. Adham Baba berkata, antara penyelesaian diketengahkan ialah penggunaan automasi sistem fertigasi, pertanian menegak dan akuaponik yang diganding bersama aplikasi kecerdasan buatan.Jelas beliau, penyelesaian tersebut terbahagi kepada beberapa kluster termasuk biji benih, biobaja dan baja penggalak, penggunaan dron dan robotik, perkhidmatan ujian dan aplikasi Internet kebendaan (IoT), akuakultur serta makanan ternakan. Langkah tersebut katanya mampu merancakkan industri agropertanian dan memastikan kesinambungan industri agromakanan.“Kluster yang MOSTI gerakkan bersama Kementerian Pertanian dan Industri Makanan serta kerajaan bagi memastikan sebahagian daripada tugasan kita ialah menggunakan teknologi terkini. Kita juga telah berkolaborasi dengan pembekal teknologi yang kini telah mewujudkan kesedaran bagaimana ia dapat digunakan secara langsung dan tidak langsung," katanya selepas merasmikan Program Bazar Komuniti Kejora & Kejora Santun Usahawan di Dewan Bandar Tenggara Kejora, di sini.

(Datuk Seri Dr. Adham Baba, Menteri Sains, Teknologi dan Inovasi)

Ahli Parlimen Tenggara itu juga berkata, usaha untuk membangunkan teknologi berkaitan tanaman akan terus diusahakan membabitkan pemain utama seperti pengusaha, pihak industri dan ahli akademik bagi membantu menangani isu-isu semasa negara dengan segera.Bulan lepas, Dr Adham dilaporkan sebagai berkata sebanyak 46 penyelesaian teknologi telah dikenal pasti tersedia untuk membantu dalam menangani isu sekuriti makanan.Menurutnya, MOSTI menawarkan senarai inventori teknologi di bawahnya yang boleh digunakan segera bagi tujuan itu; dan kepakaran lebih 800 saintis Akademi Sains Malaysia juga boleh dimanfaatkan dalam mengenal pasti serta memadankan kaedah penyelesaian terbaik berlandaskan teknologi.


Peningkatan 35% tenaga kerja berkemahiran tinggi menjelang 2030

SHAH ALAM, 23 Julai- Tenaga kerja berkemahiran tinggi baharu dalam sektor ekonomi disasar meningkat 35% menjelang 2030.Pada masa sama, 60% lepasan Sijil Pelajaran Malaysia (SPM) disasar memasuki aliran Pendidikan dan Latihan Teknikal dan Vokasional (TVET).Timbalan Menteri Sumber Manusia, Datuk Awang Hashim berkata, kerajaan berhasrat untuk terus memperkasakan TVET dengan menambah baik ekosistem dan meningkatkan kualiti program melalui akreditasi, pengiktirafan serta pensijilan badan bertaraf antarabangsa.Kerajaan juga akan memperkenalkan sistem penarafan institusi TVETIni selaras dengan Rancangan Malaysia Ke-12 yang menekankan aspek pembangunan bakat berkemahiran tinggi khususnya melalui bidang TVET.

(Majlis Konvokesyen Pusat Latihan Pengajar dan Kemahiran Lanjutan2022 di Pusat Konvensyen Shah Alam, di Shah Alam)

"Proses memperkasakan TVET memerlukan sinergi tenaga pengajar yang kompeten, berkualiti dan berwibawa untuk menjalankan tugas yang diamanahkan."Tenaga pengajar TVET memainkan peranan penting dalam menentukan kejayaan sistem latihan yang dilaksanakan. Mereka bukan sahaja bertanggungjawab menyampaikan kemahiran dan ilmu kepada pelajar, malah bertanggungjawab membentuk keperibadian pelajar," katanya ketika berucap di Majlis Konvokesyen Pusat Latihan Pengajar dan Kemahiran Lanjutan (CIAST) 2022 di Pusat Konvensyen Shah Alam (SACC), di sini.Seramai 1,797 graduan berjaya menamatkan pengajian peringkat Diploma Lanjutan Pengajar Vokasional, Diploma Pengajar Vokasional, Sijil Pengajar Vokasional dan Sijil Kemahiran Malaysia Tahap Tiga dengan Sijil Pengajar Vokasional dalam bidang Elektronik, Pengeluaran, Komputer, Automotif, Kimpalan dan Mekatronik bagi tahun 2020 dan 2021.


Jualan Keluarga Malaysia laris

NILAI, 23 Julai- Program Jualan Keluarga Malaysia di Negeri Sembilan menerima sambutan menggalakkan.Menurut statistik Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan, program itu telah diadakan sebanyak 31 siri sejak ia dimulakan pada Disember tahun lalu.Pada hujung minggu ini ia diadakan di 12 Dewan Undangan Negeri (DUN) dan empat kawasan Parlimen iaitu Rasah, Rembau, Jelebu dan Jempol bermula hari ini hingga esok.Tinjauan RTM di sebuah pasar raya di Bandar Baru Enstek, Nilai mendapati, program itu mendapat sambutan positif daripada Keluarga Malaysia. Penurunan harga antara 5% hingga 10% bagi barangan terpilih terutamanya barangan keperluan asas menjadi pilihan pelanggan.

(Orang sedang membeli barang keperluan menerusi Program Jualan Keluarga Malaysia di Negeri Sembilan)


'Ayam gemuk' disebabkan bekalan berlebihan

JOHOR BAHRU, 23 Julai- Kewujudan ayam bersaiz besar di pasaran ketika ini disebabkan bekalan ayam berlebihan, bukannya berpunca daripada tindakan penternak menyimpan stok ayam.Bagaimanapun, Timbalan Menteri Pertanian dan Industri Makanan I, Datuk Seri Ahmad Hamzah berkata, isu tersebut tidak membimbangkan kerana masih terdapat bekalan ayam bersaiz biasa di pasaran."Bekalan kita mencukupi, stabil, bahkan berlebihan, ada penternak kita yang mempunyai ayam yang mencecah usia 34 hari, sudah cukup masa untuk dipasarkan. Tetapi kerana bekalan mencukupi, penternak kita lambatkan jualan, apabila lambat dia banyak makan, dia jadi gemuk begitu juga ayam terlebih sihat dan terlebih makanan, kerana sampai 40-43 hari baru dijual jadi ayam gemuk tetapi tiada masalah," katanya selepas pelancaran Road to MAHA di sini.

(Datuk Seri Ahmad Hamzah, Timbalan Menteri Pertanian dan Industri Makanan I)

Tambah beliau, kementeriannya turut mengadakan pertemuan bersama penternak, bagi memahami permasalahan dihadapi golongan berkenaan, terutama melibatkan peningkatan kos operasi.Selain pengguna yang berdepan situasi kenaikan kos sara hidup, golongan penternak juga menghadapi peningkatan kos bahan mentah ketika ini.Mengenai Road to MAHA pula, sebanyak 14 gerai dibuka sepanjang tiga hari penganjuran acara peringkat zon selatan itu, bertujuan mempromosikan Pameran Pertanian, Hortikultur dan Agro Pelancongan Malaysia (MAHA) 2022 yang bakal berlangsung pada 4 hingga 14 Ogos nanti.MAHA 2022 menyasarkan kehadiran kira-kira 1.1 juta pengunjung dengan jangkaan nilai jualan melebihi RM250 juta.


Jumlah katil di enam hospital di Terengganu mencukupi untuk pesakit URTI

SETIU, 23 Julai- Jumlah katil di enam hospital di Terengganu masih mampu menampung pesakit jangkitan saluran pernafasan atas (URTI) termasuk influenza.Bagaimanapun, Pengarah Kesihatan Negeri, Datuk Dr. Kasemani Embong berkata, jumlah katil pesakit sedia ditambah sekiranya berlaku peningkatan jumlah pesakit bagi kes-kes berkenaan.Jelas beliau, jumlah kes URTI di negeri tersebut masih terkawal."Ia hanya melibatkan lima peratus daripada jumlah penggunaan katil di hospital.Penggunaan katil adalah 90 peratus daripada lebih 1,700 unit keseluruhannya atas pelbagai rawatan," katanya selepas menghadiri Program Tanaman Bandar antara Pejabat Pertanian dan Hospital Setiu di Permaisuri, di sini.

(Datuk Dr. Kasemani Embong, Pengarah Kesihatan Negeri)

Dalam perkembangan lain, bekalan ubat-ubatan di semua hospital dan klinik kesihatan negeri masih mencukupi untuk tempoh tiga bulan akan datang.Sehubungan itu, orang ramai dinasihati supaya tidak panik dan berkunjung ke fasiliti kesihatan terdekat untuk mendapatkan rawatan.


Kerajaan sasar 55 peratus lepasan SPM pilih TVET menjelang 2025

SEPANG, 23 Julai- Kerajaan menyasarkan sekurang-kurangnya 55 peratus lepasan Sijil Pelajaran Malaysia (SPM) memilih aliran Pendidikan serta Latihan Teknikal dan Vokasional (TVET) menjelang tahun 2025, di kesemua 1,295 institusi dan penyedia TVET seluruh negara.Timbalan Menteri Belia dan Sukan, Datuk Seri Ti Lian Ker berkata, TVET merupakan tunjang utama dalam menghasilkan tenaga kerja kompeten untuk bidang teknikal.Selain, mempunyai hala tuju pekerjaan dengan penekanan utama terhadap amalan industri."Terdapat pusat-pusat latihan dan kemahiran yang dikelolakan Kementerian Belia dan Sukan (KBS) diwujudkan bagi pembangunan modal insan belia negara khususnya dalam memenuhi keperluan dan kehendak tenaga kerja mahir untuk industri di Malaysia.Inilah langkah ke hadapan yang sedang kita laksana, kalau kita lihat negara Jerman dan Korea sebagai contoh, 70 peratus daripada tenaga kerja mereka adalah daripada TVET," katanya selepas menghadiri Konvokesyen Institusi Latihan Kemahiran Belia dan Sukan (ILKBS) ke-17, Zon Tengah di Dewan Besar Institut Kemahiran Tinggi Belia Negara (IKTBN) di sini.

(Datuk Seri Ti Lian Ker, Timbalan Menteri Belia dan Sukan)

Seramai 662 orang graduan diraikan pada majlis tersebut dengan menyaksikan penganugerahan Diploma dan Sijil Kemahiran Malaysia terdiri daripada pelbagai bidang dan peringkat pengajian.


Dua kanak-kanak Rohingya lemas ketika mandi sungai

JOHOR BAHRU, 23 Julai- Dua kanak-kanak lelaki warga Rohingya lemas semasa mandi bersama lapan rakan lain di sungai Kampung Bakar Batu, di sini pukul 2.00 petang semalam.Mayat Mahmod, 11 tahun ditemukan pada pukul 9.50 pagi tadi, manakala Nojumullah Bibir Ahmad, 14 tahun ditemukan pada pukul 10.35 pagi.Komander Operasi, Penolong Kanan Penguasa Bomba, Mohd Riduan Akhyar berkata, pihaknya menerima panggilan kecemasan pada pukul 5.24 pagi tadi."12 anggota serta dua jentera dari Balai Bomba dan Penyelamat (BBP) Larkin dihantar ke lokasi kejadian.Turut terlibat dalam operasi, sembilan anggota pasukan khas mencari dan menyelamat di air (PPDA) BBP Skudai bersama dua bot dan kenderaan utiliti," katanya.

(Mayat salah seorang mangsa yang dijumpai oleh pihak berkuasa)

Mayat mangsa diserah kepada polis untuk tindakan lanjut.Operasi tamat pukul 11.40 pagi.


Agong titah Hospital Al-Sultan Abdullah cipta kaedah perubatan dan vaksin sendiri

PUNCAK ALAM, 23 Julai- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bertitah supaya Hospital Al-Sultan Abdullah, Universiti Teknologi MARA (UiTM) menghasilkan kaedah perubatan dan vaksin tersendiri bagi menghadapi cabaran akan datang.Al-Sultan Abdullah yang juga merangkap Canselor UiTM bertitah agar hospital tersebut dapat mencipta kaedah perubatan yang boleh menaikkan nama pusat perubatan itu selain memberi manfaat kepada masyarakat setempat."Beta mencabar pengurusan hospital ini menghasilkan kaedah perubatan atau vaksin sendiri dan bukan sekadar perkhidmatan yang ada ketika ini. Inilah antara harapan beta, jangkaan ini bersangkutan dengan nama beta di sini, beta berharap perjalanan dan urusan hospital ini akan menjadi antara yang terbaik di Selangor khususnya, Malaysia amnya,” titah baginda pada majlis perasmian Hospital Al-Sultan Abdullah, di sini.

(Al-Sultan Abdullah bertitah pada majlis perasmian Hospital Al-Sultan Abdullah / Foto BERNAMA)

Turut berangkat, Raja Permaisuri Agong Tunku Hajah Azizah Aminah Maimunah Iskandariah, Sultan Selangor Sultan Sharafuddin Idris Shah dan Tengku Permaisuri Selangor Tengku Permaisuri Norashikin.Hadir sama Menteri Besar Selangor Datuk Seri Amirudin Shari, Menteri Kewangan Tengku Datuk Seri Zafrul Tengku Abdul Aziz, Menteri Pengajian Tinggi Datuk Seri Dr Noraini Ahmad dan Naib Canselor UiTM Prof Datuk Dr Roziah Mohd Janor.Al-Sultan Abdullah bertitah, baginda juga amat terharu dan berbangga hospital berkenaan dinamakan atas nama baginda dan berharap perkhidmatannya kepada rakyat dapat terus dipertingkat."Walaupun hospital ini berada jauh di mata, tetapi ia dekat di hati beta. Beta berharap perkhidmatan hospital dapat dipertingkat dan namanya lebih terserlah lagi nanti,” titah baginda lagi.Hospital Al-Sultan Abdullah mula beroperasi pada 5 April 2021 dengan menyediakan perkhidmatan secara berperingkat, melibatkan Klinik Pakar Perubatan, Klinik Pakar Wanita & Kanak-Kanak, Klinik Pakar Pembedahan & Ortopedik dan Klinik Pakar Psikiatri.Pusat perubatan yang berkeluasan 18.4 hektar itu turut dilengkapi 400 katil pesakit selain mengetengahkan reka bentuk binaan bangunan yang mengambil ilham daripada elemen molekul air zam-zam.


Kerajaan lulus sistem TRIS, kumpul data semua pemegang kad UNHCR - Hamzah

BATU KURAU, 23 Julai - Kerajaan meluluskan pelaksanaan Sistem Pengesanan Maklumat Pelarian (TRIS) bagi mengumpul data semua pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) di Malaysia.Kelulusan diputuskan dalam mesyuarat Kabinet pada Jumaat.Menteri Dalam Negeri, Datuk Seri Hamzah Zainudin berkata pelaksanaan sistem itu akan dibangunkan oleh sebuah syarikat yang dilantik kerajaan selepas kajian mengenainya dibuat beberapa tahun lepas.

"Bila kita gunakan TRIS ini iaitu 'Tracking Imigration System' adalah untuk memastikan bahawa segala mereka yang ada di sini apabila kita telah daftarkan kedudukan mereka."Kita tahu mana mereka tinggal jadi kita akan memastikan bahawa selepas ini sesiapa saja yang mahu bekerja ataupun mahu melakukan sesuatu, akan kita pertingkatkan melalui polisi-polisi yang akan diluluskan oleh Majlis Keselamatan Negara," katanya ketika ditemui selepas sesi townhall sempena program jelajah Kita Demi Negara, di sini. Setakat ini, terdapat kira-kira 150,000 pemegang kad UNHCR di Malaysia yang direkodkan.


Bekas CEO bank ditahan bantu siasatan kes suapan lebih RM24 juta

PUTRAJAYA, 23 Julai- Bekas Ketua Pegawai Eksekutif sebuah bank bergelar Datuk ditahan reman Suruhanjaya Pencegahan rasuah SPRM bagi membantu siasatan kes menerima rasuah lebih RM24 juta. Ianya disyaki sebagai balasan meluluskan pinjaman lebih RM294 juta yang dibuat sebuah syarikat tempatan.Suspek lelaki berusia lingkungan 50-an itu merupakan suspek keempat yang ditahan selepas tiga individu termasuk seorang CEO wanita direman berkaitan kes sama pada 19 Julai lalu.Majistret R.Prabakaran membenarkan suspek keempat tersebut direman selama tiga hari bermula hari ini sehingga 25 Julai 2022 setelah pihak SPRM mengemukakan permohonan reman di Mahkamah Majistret Putrajaya pagi tadi.Suspek berkenaan telah ditahan di Ipoh pada petang semalam.

(Bekas CEO sebuah bank sebuah bank direman membantu siasatan SPRM kerana disyaki menerima rasuah lebih RM24 juta/BERNAMA)

Di mahkamah sama, Majistret turut membenarkan suspek CEO wanita disambung reman selama tiga hari bermula hari ini, manakala dua lagi suspek dibebaskan dengan wang jaminan RM15,000 setiap seorang.Menurut sumber sama, pasukan siasatan dikatakan telah berjaya mendapatkan kembali hampir keseluruhan wang berjumlah RM24 juta tersebut hasil sitaan wang serta aset walaupun kegiatan tersebut berlaku kira-kira 10 tahun lalu."SPRM turut membekukan sebanyak 22 akaun bank milik individu dan syarikat berjumlah kira-kira RM6.3 juta yang dipercayai mempunyai kaitan dengan kes ini."Wang berjumlah RM16.3 juta milik suspek utama yang disimpan di negara jiran turut berjaya dikesan."Kesemua wang berjumlah RM22.6 juta telah dibekukan untuk tindakan selanjutnya sambil menambah operasi ini masih diteruskan di sekitar Kuala Lumpur, Perak dan Sabah.Pengarah Bahagian Pengubahan Wang Haram dan Pelucuthakan Harta (AMLA) SPRM, Mohamad Zamri Zainul Abidin mengesahkan penahanan itu dan kes disiasat mengikut Seksyen 16 (a)(A) Akta SPRM 2009.


Cubaan tujuh PATI masuk Malaysia gagal

KOTA TINGGI, 23 Julai - Angkatan Tentera Malaysia (ATM) menahan tujuh Pendatang Asing Tanpa Izin (PATI) warga Indonesia di sekitar Kampung Sungai Rengit pagi tadi.Markas Divisyen Ketiga Infantri Malaysia (3 Divisyen) menerusi kenyataan berkata kesemua PATI itu ditahan pada 7.40 pagi ketika berselindung di dalam semak dalam kawasan tanggungjawab Briged Ketujuh Infantri Malaysia (7 Briged).

"Tujuh PATI terdiri daripada tujuh orang lelaki merupakan warga negara Indonesia berusia sekitar 26 hingga 42 tahun. Mereka telah dibuat saringan COVID-19 dan hasil ujian saringan mendapati kesemua PATI negatif COVID-19. "Laporan Polis telah dibuat di Balai Polis Bayu Damai dan kesemua PATI telah diserahkan kepada pihak Jabatan Imigresen Malaysia untuk tindakan lanjut," katanya.Turut dirampas adalah lapan buah telefon bimbit, wang tunai Malaysia dan Indonesia, dua utas jam tangan dan juga seutas gelang tangan perak dengan nilai keseluruhan rampasan berjumlah RM6,995.00.


Wanita dijumpai di Sentul bukan Zalina -Polis

SHAH ALAM, 23 Julai- Wanita kedua yang didakwa mirip bekas pembaca berita sebuah stesen televisyen, Zalina Shaharah Azman atau dikenali sebagai Zalina Azman yang ditemui di Sentul, Kuala Lumpur semalam, disahkan bukan pembaca berita itu yang dilaporkan hilang sejak 20 November tahun lepas.

Ketua Polis Daerah Shah Alam ACP Mohd Iqbal Ibrahim berkata hasil semakan identiti melalui cap jari wanita berkenaan mendapati dia bukan Orang Hilang (OH) yang dicari.“Pihak polis Ibu Pejabat Daerah Shah Alam telah membawa wanita berkenaan ke Jabatan Pendaftaran Negara (UTC Shah Alam) dan hasil semakan mendapati wanita tersebut bukanlah OH yang dicari. Pengecaman oleh ahli keluarga juga didapati negatif,” katanya dalam kenyataan di sini hari ini.Setakat ini dua wanita dikatakan mirip Zalina Shaharah, telah ditemui masing-masing di Shah Alam dan Sentul pada Rabu dan Jumaat.Individu yang didakwa dilihat di tiga lokasi di Seksyen 3, 9 dan 14, di sini disahkan seorang gelandangan manakala wanita yang ditemui di kawasan Jalan Haji Salleh, Sentul pada 6 petang pada Jumaat itu tidak mempunyai sebarang dokumen pengenalan diri.Mohd Iqbal berkata pihaknya mengalu-alukan bantuan orang ramai untuk mencari OH dan sebarang maklumat lanjut boleh disalurkan kepada Penolong Pegawai Penyiasat Sarjan Sabturia di talian 016-3375269.

(Rumah bekas pembaca berita TV3, Zalina Azman, di Shah Alam yang dilaporkan hilang sejak hujung November tahun lalu/BERNAMA)

Polis percaya Zalina Shaharah, 58, masih berada di dalam negara susulan tiada pergerakan keluar membabitkan wanita itu yang dikesan pihak berkuasa setakat ini. Pihak polis menerima laporan mengenai kehilangan wanita itu daripada anaknya Mikhael Norman, 33, pada 29 Nov tahun lepas yang cuba menghubunginya sejak 24 Nov 2021 bagi memaklumkan datuk pengadu telah dimasukkan ke hospital, namun wanita itu tidak dapat dihubungi.-BERNAMA

Berita berkaitanBekas pembaca tv hilang sejak tahun lepas, masih tidak dijumpai


Persiapan MAHA 2022 kini mencapai 90 peratus - Ronald

SERDANG, 23 Julai - Persiapan Pameran Pertanian, Hortikultur dan Agropelancongan Malaysia (MAHA) 2022 yang akan diadakan di Taman Ekspo Pertanian Malaysia (MAEPS) kini telah mencapai tahap 90 peratus.Menteri Pertanian dan Industri Makanan (MAFI), Datuk Seri Dr Ronald Kiandee berkata persiapan akhir kini berjalan lancar hasil kerjasama pelbagai agensi MAFI serta agensi kerajaan yang lain.

" Persiapan akhir sedang giat dilakukan. Kita yakin sebelum MAHA 2022 bermula pada 4 Ogos, segala persiapan akan siap. Saya dapati perancangan bagi persiapan dan aktiviti promosi MAHA 2022 teratur,” katanya ketika ditemui selepas program Road to MAHA 2022, di sini.MAHA 2022 akan diadakan secara hibrid pada 4 hingga 14 Ogos di MAEPS, dengan bertemakan ‘Sekuriti Makanan Untuk Masa Depan’. Seramai 1.1 juta pengunjung disasar akan hadir secara fizikal sepanjang 11 hari program itu serta menjana lebih RM250 juta potensi nilai jualan.Tambah Ronald, MAHA 2022 menyasarkan penyertaan syarikat swasta, agensi kerajaan, institusi kewangan, usahawan tani dan golongan belia untuk terlibat sebagai pempamer bagi memenuhi 1,500 ruang pameran dan jualan yang disediakan.Katanya, MAHA 2022 juga akan menjadi platform pengenalan pelbagai produk baharu berkaitan pertanian termasuk teknologi dan inovasi terkini serta strategi pemasaran dan pengeluaran secara efektif.Pameran dwitahunan itu kali terakhir diadakan pada 2018 sebelum tergendala akibat pandemik Covid-19 dalam negara.


JKDM kesan penyeludupan minyak masak peket menggunakan kenderaan persendirian

ALOR SETAR, 23 Julai - Jabatan Kastam Diraja Malaysia (JKDM) mengesan kenderaan persendirian dipandu warga asing cuba menyeludup minyak masak peket satu kilogram (kg) secara kecil-kecilan ke negara jiran.Menangung Tugas-Tugas (MTT) Pengarah Kastam Kedah, Abd Rahman Abd Aziz berkata Cawangan Pemeriksaan Penumpang JDKM Bukit Kayu Hitam mengesan perbuatan itu sejak 1 Julai lalu dan sudah merampas sebanyak 54 pek minyak masak peket satu kg yang cuba diseludup keluar.Katanya, minyak masak peket bersubsidi ditemukan cuba diseludup bersama barang-barang lain dalam but kereta.

"Minyak masak diklasifikasikan sebagai dagangan larangan eksport di bawah Butiran 3, Jadual Kedua, Perintah Kastam (Larangan Mengenai Eksport) 2017."Ia memerlukan permit daripada Lembaga Minyak Sawit Malaysia dan Jadual Kedua Peraturan-Peraturan Kawalan Bekalan (Larangan Eksport) (Pindaan) 2022 yang berkuat kuasa 9 Julai lalu," katanya menerusi kenyataan.Abd. Rahman turut meminta orang ramai membantu JKDM memerangi jenayah penyeludupan khususnya rokok, minuman keras, mercun, dadah, kenderaan dan lain-lain di sempadan negara.


Operasi samseng jalanan, 116 saman dikeluarkan dan 13 motosikal disita

ALOR SETAR, 23 Julai - Sebanyak 77 buah motosikal dan 30 kereta diperiksa dalam Operasi Samseng Jalanan di Jalan Gunung Keriang berdekatan Muzium Padi semalam.  Sebanyak 13 motosikal disita dalam operasi tersebut.Ketua Polis Daerah Kota Setar, ACP Ahmad Shukri Mat Akhir berkata turut diperiksa seramai 121 individu termasuk pelajar sekolah serta pemandu kereta yang menjadi penonton.

86 saman motosikal dan 30 saman kereta dikeluarkan atas pelbagai kesalahan. "Anda sendiri yang memusuhi masyarakat sebenarnya. Pihak Polis apabila mendapat aduan daripada masyarakat pasti kita akan bertindak."Itu sahaja pesanan saya, ingat pihak polis tidak memusuhi remaja kami sayangkan anda. Kerana aktiviti ini sangat merbahaya boleh membawa kecelakaan," katanya. Gunung Keriang antara lokasi panas di daerah Kota Setar yang sering menjadi litar aktiviti samseng jalanan.


Kerajaan terus fokus atasi kemiskinan

(Ismail berkata, di sebalik ketidaktentuan ekonomi global dan krisis geopolitik serta perubahan iklim duniayang memberi kesan dan cabaran kepada kos sara hidup Keluarga Malaysia, hasil usahaberterusan kerajaan menangani isu itudengan memberikan subsidi berjumlah RM77 bilion meletakkannegara pada kadar inflasiterendah di Asia Tenggara/FOTO HIASAN)

KOTA BHARU, 23 Julai- Kerajaan akan terus memberi perhatian kepada usaha mengatasi kadar kemiskinan di Kelantan melalui pelbagai inisiatif, termasuk menyediakan peruntukan RM124 juta khusus kepada 590,000 penerima Bantuan Keluarga Malaysia (BKM) di negeri itu, kata Perdana Menteri Datuk Seri Ismail Sabri Yaakob.Beliau berkata selain itu kaedah menangani miskin tegar dengan kaedah baharu secara holistik melibatkan semua kementerian, agensi, swasta, universiti, badan bukan kerajaan dan pemimpin tempatan sedang dilaksanakan kerajaan.Katanya di Kelantan, bagi memastikan ekonomi negeri digerakkan sepenuhnya, Tok Bali disasarkan menjadi pusat pertumbuhan baharu dalam menyumbang ke arah mencapai sasaran pelaburan sebanyak RM2.3 bilion, dan dijangka menjana 4,200 peluang pekerjaan baharu di samping 270 peluang keusahawanan.“Tok Bali disasarkan menjadi pusat pertumbuhan baharu menerusi insentif cukai khas serta projek berimpak tinggi yang dilaksanakan oleh Majlis Pembangunan Wilayah Ekonomi Pantai Timur (ECERDC) iaitu Taman Industri Tok Bali (TBIP), Taman Perikanan Bersepadu Tok Bali (TBIFP) dan infrastruktur luaran bagi pelabuhan Tok Bali,” katanya.Beliau berkata demikian semasa berucap merasmikan Jelajah Aspirasi Keluarga Malaysia (AKM) Kelantan, di Stadium Sultan Muhammad IV, di sini hari ini.Ismail Sabri berkata kerajaan juga akan membina sebuah kompleks digital pelbagai guna berkonsepkan hiburan sukan, melibatkan kos RM6 juta, di kawasan seluas 23 hektar di Ketereh.Sementara itu menurut Perdana Menteri, Kementerian Pembangunan Luar Bandar (KPLB) memperuntukkan RM2.6 bilion melibatkan 88 projek merangkumi 64 projek sambungan dan 24 projek baharu di Kelantan.“Pakej Central Spine Road (CSR) sepanjang 191 kilometer (km) dengan kos RM7.7 bilion antara Gua Musang hingga Kuala Krai yang dijangka siap pada tahun 2026, akan memudahkan perjalanan rakyat serta meningkatkan taraf sosioekonomi penduduk setempat,” katanya.Ismail Sabri berkata Kelantan juga akan memperoleh manfaat daripada Projek Laluan Rel Pantai Timur (ECRL) yang akan menghubungkan Kota Bharu ke Pelabuhan Klang, yang mempunyai dua stesen iaitu stesen penumpang dan kargo di Pasir Puteh dan stesen penumpang di Tunjong, Kota Bharu.Selain itu, projek naik taraf Lapangan Terbang Sultan Ismail Petra (LTSIP) yang dijangka siap pada 2025 mampu menampung kapasiti penumpang daripada 1.5 juta kepada empat juta setahun, manakala pembinaan Jambatan Palekbang di Tumpat yang dijangka siap pada 2025 akan menjadi pemangkin kepada pembangunan baharu di negeri itu.“Dalam bidang kesihatan pula, sebanyak 12 projek pembinaan klinik kesihatan serta kuarters dijangka siap dibina pada tahun ini, manakala dua lagi projek dalam pembinaan iaitu di Gua Musang dan hospital Bachok yang merangkumi 76 buah katil, dijangka siap tahun hadapan,” katanya.

(Ismail Sabri berucap merasmikan Jelajah Aspirasi Keluarga Malaysia (AKM) Kelantan, di Stadium Sultan Muhammad IV, di sini)

Sementara itu, Perdana Menteri berkata kerajaan sentiasa mendengar dan menyelami keluhan Keluarga Malaysia tentang kenaikan harga barang khususnya membabitkan bahan makanan dengan RM1.1 bilion dibelanjakan untuk subsidi ayam dan telur serta RM4 bilion untuk minyak masak paket.Beliau berkata di sebalik ketidaktentuan ekonomi global dan krisis geopolitik serta perubahan iklim dunia yang memberi kesan dan cabaran kepada kos sara hidup Keluarga Malaysia, hasil usaha berterusan kerajaan menangani isu itu dengan memberikan subsidi berjumlah RM77 bilion meletakkan negara pada kadar inflasi terendah di Asia Tenggara.“Kerajaan juga telah memberikan bantuan tunai tambahan berjumlah sehingga RM500 kepada golongan B40 dan sebahagian daripada golongan M40 (menerusi BKM). BKM merupakan bantuan tunai tertinggi dalam sejarah negara, dengan peruntukan sebanyak RM8.2 bilion,” katanya.Dalam pada itu, Ismail Sabri berkata untuk menghapuskan miskin tegar pada tahun 2025, kerajaan menerusi Unit Perancang Ekonomi Jabatan Perdana Menteri sedang menyelaraskan Program Pembasmian Miskin Tegar Keluarga Malaysia (BMTKM). -BERNAMA


Tasamuh tunggak konsep Keluarga Malaysia -PM

KOTA BHARU, 23 Julai- Konsep tasamuh yang menekankan nilai toleransi dan kebersamaan menjadi tunggak kepada konsep Keluarga Malaysia yang diperkenalkan Kerajaan Persekutuan sejak setahun lalu, kata Perdana Menteri Datuk Seri Ismail Sabri Yaakob.Beliau berkata nilai toleransi itu bukan hanya dalam hidup bermasyarakat tetapi juga beragama dengan menghormati hak dan kewajipan antara agama Keluarga Malaysia, sekali gus mewujudkan masyarakat yang aman dan sejahtera."Dengan tasamuh juga, Keluarga Malaysia akan lebih menghargai perbezaan antara sesama manusia dalam batas-batas yang digariskan oleh agama Islam."Sebagai kerajaan, sudah menjadi tanggungjawab untuk sentiasa menyuburkan semangat perpaduan, menyuntik nafas segar dalam kesatuan dan mencari titik persamaan dalam kepelbagaian melalui konsep Keluarga Malaysia dan tasamuh," katanya.Beliau berkata demikian ketika berucap merasmikan Jelajah Aspirasi Keluarga Malaysia (AKM) Kelantan di Stadium Sultan Muhammad IV, di sini hari ini. AKM Kelantan, yang bertemakan Keluarga Malaysia Keluarga Digital bermula semalam hingga esok.Turut hadir Menteri Komunikasi dan Multimedia Tan Sri Annuar Musa selaku penyelaras AKM Kelantan, Menteri Besar Kelantan Datuk Ahmad Yakob, Ketua Setiauasaha Negara Tan Sri Mohd Zuki Ali serta Ahli-Ahli Dewan Undangan Negeri (ADUN) Kelantan.

(Ismail Sabri (tengah) merasmikan Jelajah Aspirasi Keluarga Malaysia (AKM) Kelantan di Stadium Sultan Muhammad IV,di sini. AKM Kelantan, yang bertemakan Keluarga Malaysia Keluarga Digital bermula semalam hingga esok)

Mengulas lanjut, Ismail Sabri berkata idea Keluarga Malaysia yang diperkenalkannya pada 22 Ogos tahun lepas bukan sekadar retorik atau slogan semata-mata, tetapi kesejahteraan dan kepentingan rakyat terus dipelihara seperti menjaga sebuah keluarga.Katanya konsep Keluarga Malaysia bermatlamat supaya rakyat berbilang kaum dan merentasi agama di negara ini dapat terus mengamalkan hidup bersatu-padu dalam satu keluarga besar berasaskan tiga teras utama iaitu keterangkuman, kebersamaan dan kesyukuran."Konsep dan pendekatan Keluarga Malaysia bukanlah sesuatu yang sukar untuk dihadam kerana ia sebenarnya berlandaskan nilai-nilai sedia ada yang kita miliki dalam sebuah keluarga. Jika ada anggota keluarga yang kesusahan, anggota yang lain turut merasakannya ibarat tercubit paha kiri, paha kanan pun terasa sakit.“Justeru, kita bawa konsep ini menjelajah ke seluruh negara  supaya rakyat dapat menghayati dan memahami aspirasi Keluarga Malaysia dengan lebih jelas," katanya.Memasuki hari kedua jelajah AKM, rakyat Kelantan khususnya penduduk sekitar Kota Bharu beramai-ramai mengunjungi Stadium Sultan Muhammad IV sejak awal pagi hari ini untuk menyertai pelbagai program dan aktiviti seperti karnival kerjaya, keusahawanan digital, karnival jualan, pameran dan maklumat kementerian, jabatan dan agensi kerajaan.Kehadiran Perdana Menteri untuk merasmikan AKM Kelantan menjadi tumpuan ramai apabila pelbagai lapisan masyarat memenuhi dewan utama majlis pelancaran seawal 8 pagi.Biarpun tidak semua dapat masuk ke dewan berkenaan, namun masing-masing tetap teruja menunggu Perdana Menteri bersama telefon pintar masing-masing bagi merakam gambar pemimpin negara itu.-BERNAMA


Tiada rampasan senjata api, sebaliknya hanya pemeriksaan rutin - Polis

JOHOR BAHRU, 23 Julai - Tiada rampasan senjata api yang cuba diseludup secara haram ke negara ini, seperti dakwaan yang tular di media sosial.Ketua Polis Johor, Datuk Kamarul Zaman Mamat berkata pemeriksaan senjata api itu dibuat pada Jumaat di antara pukul 2.30 petang dan 4.30 petang oleh sepasukan polis yang diketuai Pegawai Turus Pelesenan Kontinjen Johor.

"Pemeriksaan tersebut adalah 'routine checking' bagi setiap senjata, amunisi atau peralatan berkaitan senjata api, sebagaimana surat kelulusan lesen interim oleh Ketua Polis Negara."Senjata api, peluru dan peralatan diperiksa bagi tujuan kelepasan oleh Pihak Polis Diraja Malaysia (PDRM) dan Kastam Diraja Malaysia (KDRM) untuk masuk ke Singapura selepas latihan ketenteraan tersebut selesai bersama pihak Angkatan Tentera Malaysia (ATM)," katanya menerusi kenyataan.Tambah Kamarul, orang ramai dinasihat agar tidak mudah percaya apa juga ditular dan menyemak kesahihan maklumat tersebut."Polis Johor akan mengambil tindakan tegas terhadap mana-mana pihak yang tidak bertanggungjawab menyebarkan kandungan, khabar angin, atau berita tidak sahih," katanya.


KUSKOP cadang bantu usahawan guna modal sendiri untuk dapatkan pinjaman - Noh

(Tan Sri Noh Omar ditemu bual media selepas merasmikan Mesyuarat Agung Tahunan Kali ke-42 Pertubuhan Peladang Kawasan Tanjong Karang)

KUALA SELANGOR, 22 Julai - Kementerian Pembangunan Usahawan dan Koperasi (KUSKOP) bercadang untuk membantu usahawan yang sudah memulakan perniagaan menggunakan modal sendiri dengan memberi keutamaan dalam mendapatkan pinjaman untuk mengembangkan perniagaan.Menurut Menterinya, Tan Sri Noh Omar, dengan kemudahan pinjaman tersebut, ia dapat menambah baik perniagaan sedia ada untuk menjadi lebih berdaya saing dan kompetitif."Kerana dia memang serius, dia betul betul jadi usahawan, dia memohon itu untuk 'extend' (lanjutkan), untuk memperbesarkan lagi, jadi usahawan macam ini yang kita patut berikan keutamaannya," kata beliau selepas merasmikan Mesyuarat Agung Tahunan Kali ke-42 Pertubuhan Peladang Kawasan Tanjong Karang, di sini.

Tambah Noh lagi, sekiranya cadangan itu direalisasikan, pihaknya akan menyenaraikan semua usahawan yang telah memulakan perniagaan tanpa membuat mana-mana pinjaman.Inisiatif tersebut seiring dengan perubahan ekonomi yang menggalakkan lebih ramai usahawan untuk mencari inisiatif sendiri dalam memulakan perniagaan.Dalam pada itu, Noh turut memaklumkan KUSKOP sedang berusaha untuk mengimport bekalan ayam sejuk beku bagi memastikan barangan keperluan itu sentiasa mencukupi.Pihaknya melalui kedai koperasi atau Coopmart sedang berusaha membawa masuk ayam sejuk beku dari luar negara yang dijangka mula dilaksanakan pada bulan September."Kita akan membawa ayam daripada luar, untuk kita gunakan logo COOP, untuk kita nak jual ayam ini di COOP dan di pasaran, tapi logo kita COOP lah dan kita punya jaminan harga lagi murah dari di luar, kita dalam proses (melaksanakannya) sekarang," kata beliau.Selain ayam sejuk beku, barangan yang telah dikenal pasti untuk dijual di Coopmart dengan harga lebih lebih murah dari pasaran termasuk beras, gula, tepung dan minyak masak.


KUSKOP sasar 2,000 ahli persatuan penjaja, peniaga kecil sertai Duta Komuniti

KOTA BHARU, 22 Julai - Kementerian Pembangunan Usahawan dan Koperasi (KUSKOP) menyasarkan sekurang-kurangnya 2,000 ahli daripada persatuan penjaja dan peniaga kecil di seluruh negara menyertai Duta Komuniti tahun ini.Timbalan Setiausaha Bahagian Pembangunan Koperasi, Penjaja dan Peniaga Kecil KUSKOP, Abdullah Abd Rahman berkata Duta Komuniti akan memainkan peranan dengan memberi peringatan mesra mengenai pematuhan prosedur operasi standard (SOP) seperti penjarakan sosial, pemakaian pelitup muka yang betul dan sebagainya jika terdapat majlis yang diadakan di kawasan mereka."Kita pilih mana-mana ahli mereka (persatuan penjaja) yang aktif di kawasan mereka untuk pastikan di pasaraya atau pasar malam, ada orang yang akan beri khidmat sukarela," kata beliau kepada pemberita selepas Majlis Penyerahan Kit Kelengkapan Duta Komuniti kepada 20 wakil komuniti penjaja Kelantan sempena Jelajah Aspirasi Keluarga Malaysia (JAKM) Kelantan di Stadium Sultan Muhammad Ke-IV, di sini.  Hadir sama Ahli Majlis Perunding Penjaja dan Peniaga Kecil Kebangsaan, Datuk Zainal Abidin Abd Majid. Setakat ini jelas Abdullah, 200 penjaja melibatkan sembilan lokasi telah dilantik sebagai Duta Komuniti. Mereka akan mengikuti latihan yang dilaksanakan Kementerian Kesihatan (KKM) bagi mendapatkan maklumat lebih jelas mengenai peranan mereka.

(Abdullah Abd Rahman (tengah) bersama wakil komuniti penjaja di Kelantan yang dilantik sebagai Duta Komuniti)

Bagi penjaja terlibat, mereka berbesar hati dengan amanah diberikan dan akan menggalas tanggungjawab tersebut dengan sebaik mungkin. "Alhamdulillah kali ini dilantik sebagai duta kecil di Kelantan jadi Insya-Allah kami akan menyokong penubuhan ini dan apa yang mereka inginkan, setakat kita mampulah," kata Bendahari Persatuan Penjaja, Peniaga Kecil Melayu Kelantan, Muhd Nasharuddin Rafi. Program Duta Komuniti dilancarkan Perdana Menteri Datuk Seri Ismail Sabri Yaakob sempena JAKM Perlis pada 25 Mac lalu. Program yang diterajui Kementerian Komunikasi dan Multimedia (K-KOMM) itu bertujuan meningkatkan kesedaran masyarakat mengenai kepentingan mematuhi SOP selepas negara beralih ke fasa endemik. JAKM Kelantan siri keenam pada hari pertama menyaksikan orang ramai khususnya penduduk negeri itu berkunjung ke gerai-gerai pameran yang menyediakan pelbagai perkhidmatan dan pameran daripada 26 kementerian terlibat. Majlis perasmian akan disempurnakan Perdana Menteri, Datuk Seri Ismail Sabri Yaakob pada pukul 10 pagi esok. Sempena lawatan kerja esok, Perdana Menteri dijadual menghadiri Majlis Bekwoh sempena JAKM dan merasmikan Hab Digital Ketereh dan 5G di Yayasan Kemiskinan Kelantan (YKK), Peringat.


RUU Kawalan Tembakau dan Merokok bakal dibentang di Dewan Rakyat minggu depan

CYBERJAYA, 22 Julai- Rang Undang-Undang (RUU) Kawalan Tembakau dan Merokok bakal dibentangkan di Dewan Rakyat minggu depan.Menteri Kesihatan, Khairy Jamaluddin berkata cadangan pelaksanaan peruntukan Generasi Penamat (GEG) dalam RUU tersebut adalah bertujuan untuk melindungi generasi muda yang lahir selepas 2005, terjebak dengan tabiat merokok seiring dengan matlamat mengurangkan peratusan perokok di Malaysia menjelang 2040.Tambah Khairy lagi, RUU berkenaan telah dipersetujui oleh pemegang taruh utama termasuk badan bukan kerajaan (NGO) kesihatan dan pengusaha vape."RUU ini bukan soal generasi penamat semata-mata tetapi ia juga RUU untuk mengawal selia industri vape. Vape adalah 'illegal' sekarang ini namun dengan undang-undang ini saya boleh kawal selia.Tidak ada seorang pun yang waras, mahu anak mereka yang belum merokok untuk mula merokok. Oleh itu, kalau pemegang taruh utama semua dah setuju, harapan saya adalah Ahli Parlimen juga akan bersetuju," kata Khairy dalam sidang media selepas merasmikan Hematogenix Malaysia iaitu makmal penyelidikan Klinikal Onkologi di Cyberjaya.Sementara itu, Persatuan E-Vaporizers dan Tembakau Alternatif Malaysia (MEVTA) bersetuju serta menyokong cadangan Generasi Penamat (GEG) di dalam Rang Undang-Undang (RUU) Kawalan Produk Tembakau dan Merokok 2022.Pihak persatuan juga sedia bekerjasama dengan pihak Kementerian Kesihatan Malaysia (KKM) dalam isu kawal selia Industri Vape Malaysia."Kami berharap agar semua Ahli-Ahli Parlimen ketepikan perbezaan ideologi politik dan bersatu menyokong RUU ini di Dewan Rakyat nanti," kata kenyataan yang dimuat naik di Facebook MEVTA.


Stok penimbal ubat-ubatan kerajaan mula diagihkan ke klinik swasta

CYBERJAYA, 22 Julai- Stok penimbal ubat-ubatan kerajaan yang diuruskan Pharmaniaga Berhad telah diagihkan kepada klinik swasta sejak semalam susulan kekurangan ubat-ubatan tertentu di pasaran.Menurut Menteri Kesihatan, Khairy Jamaluddin, keadaan itu berpunca daripada kekurangan ubat-ubatan disebabkan permintaan di luar jangkaan terutamanya ubat demam, batuk dan selesema, jika dibandingkan sebelum tercetusnya pandemik COVID-19."Kalau anda lihat ubat-ubatan yang diterima daripada klinik swasta ada cap KKM, perkara itu memang sah kita jual sebab kita lepaskan stok penimbal ini bagi menampung keperluan semasa antaranya ubat paracetamol dan ubat batuk," kata Khairy pada sidang media selepas merasmikan Hematogenix Malaysia iaitu makmal penyelidikan Klinikal Onkologi pusat yang pertama di Malaysia, di sini hari ini.Sementara itu, Khairy turut mengulas lanjut berhubung laporan empat kluster baharu Influenza yang dikenal pasti pada minggu Epid ke-29. Menurut Khairy, jumlah itu mencatatkan peningkatan 169 kluster berbanding jumlah kumulatif kluster yang dilaporkan bagi tempoh yang sama tahun lalu."Mengikut data dari segi kluster, kluster sekolah adalah paling banyak iaitu sebanyak 213 kluster diikuti 16 kluster di tadika.Mesej yang kita perlu hantar adalah terutamanya kepada ibu bapa dan pengasuh serta guru-guru di sekolah supaya sentiasa menjaga kebersihan persekitaran dan pelajar-pelajar," tambah Khairy.Namun begitu, tiada kes kematian dilaporkan dari kesemua 235 kluster yang telah direkodkan sepanjang tahun ini.


Harga minyak masak botol di peringkat peruncit mula turun - Alexander

SIBU, 22 Julai - Harga minyak masak botol di peringkat peruncit kini mula merekodkan penyusutan, susulan penurunan harga minyak masak mentah (CPO) di pasaran sehingga mencecah paras RM3,814 semalam. Menurut Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi, kali terakhir paras rendah direkodkan adalah pada Julai 2021, manakala kadar tertinggi menjangkau RM8,076 dicatatkan Mac lalu. Beliau yang dalam lawatan turun padang ke premis pemborong, di Sibu memberitahu, pengusaha memaklumkan bahawa minyak masak tulen kemasan botol 5 kilogram sudah dijual pada harga RM39 di peringkat peruncit, berbanding RM45 pada bulan lalu.  Pengurangan harga sebanyak 13% tersebut adalah hanya permulaan memandangkan unjuran pasaran menunjukkan pola penyusutan harga berikutan kesan CPO akan terus berlaku.

(Datuk Seri Alexander Nanta Linggi membuat lawatan turun padang ke premis pemborong minyak masak di Sibu, Sarawak)

Alexander dalam satu hantaran di laman Facebook rasminya mendedahkan mengikut simulasi KPDNHEP sebelum ini, kadar CPO semasa iaitu RM3,814.50 sepatutnya menyebabkan harga minyak masak botol 5 kilogram dipasarkan di peringkat peruncit sekitar RM30.65. Bagaimana pun katanya, kesan langsung daripada pola penurunan harga CPO dilihat berlaku amat perlahan.  Sehubungan itu, Jawatankuasa Pasukan Khas Jihad Tangani Inflasi memberi penegasan kepada industri supaya sebarang penyusutan harga CPO wajar memberi kesan langsung kepada harga minyak masak botol di peringkat peruncit.  Beliau menegaskan supaya tiada pihak yang cuba melengahkan perubahan harga mengikut CPO tersebut dengan alasan untuk menghabiskan stok bekalan lama.


KKM cadang peruntukan RMT ditambah

CYBERJAYA, 22 Julai- Peruntukan untuk Rancangan Makanan Tambahan (RMT) iaitu RM2.50 dan RM3.00 sedia ada bagi Semenanjung, Sabah, Sarawak dan Labuan adalah tidak mencukupi untuk menampung perbelanjaan bahan mentah.Menteri Kesihatan, Khairy Jamaluddin berkata sejak Januari hingga Jun 2022, hanya 61% sekolah yang dipantau mematuhi menu RMT berkenaan.Menurut beliau, ia berikutan peningkatan kos bahan mentah dan barangan lain di Malaysia yang berlaku sejak akhir ini."Berdasarkan kepada pemantauan kepatuhan menu RMT yang dijalankan oleh Bahagian Pemakanan KKM sendiri Pada Januari hingga Jun 2022, kita dapati hanya 61% sekolah yang dipantau mematuhi menu yang ditetapkan. Salah satu faktor ketidakcapaian adalah peningkatan harga bahan mentah," kata Khairy kepada RTM.Kementerian Kesihatan Malaysia (KKM) turut mencadangkan supaya pihak Kementerian Pendidikan (KPM) dapat meningkatkan kos peruntukan RMT kepada RM4.00 di Semenanjung dan RM5.00t di Sabah, Sarawak dan Labuan bagi memastikan murid-murid tetap mendapat makanan berkhasiat yang diperlukan.KKM turut mencadangkan supaya bantuan subsidi sepenuhnya terus diberikan kepada kanak-kanak daripada kumpulan miskin tegar iaitu seramai 789, 702 manakala pemberian sebahagian subsidi diberikan kepada kanak-kanak daripada kumpulan isi rumah yang lain bagi membendung masalah malpemakanan.


MOTAC sasar peningkatan pelancong luar negara, rancakkan kembali sektor pelancongan

KUALA LUMPUR, 22 Julai- Kementerian Pelancongan, Seni dan Budaya Malaysia (MOTAC) sedang melaksanakan perancangan strategik bagi memudahkan kemasukan pelancong dari luar negara.Bagi Timbalan Menterinya, Datuk Seri Dr Santhara Kumar, usaha ini penting dalam membantu pemain industri merancakkan kembali industri pelancongan negara."Tarikan pelancong luar negara ini amat penting dalam usaha kita memasarkan produk pelancongan negara. Namun, kita perlu melaksanakannya dengan sistem yang betul seperti contoh kita perlu wujudkan satu langkah mudah untuk mereka datang ke Malaysia. Meski kita letak sasaran 1 juta pengunjung pun tetapi mereka tidak dapat akses masuk ke negara kita, itu juga usaha yang sia-sia. Maka, perkara tersebut kita akan beri perhatian dan kita akan laksanakan perancangan strategik untuk kaedah itu," kata Dr Santhara kepada pemberita RTM selepas melancarkan pakej 'The VIP Pass', sebuah pakej yang menawarkan harga hotel yang berpatutan melibatkan 137 hotel di seluruh negara. Tambah beliau, antara usaha-usaha lain yang sedang dilaksanakan ialah mengadakan perbincangan bersama syarikat penerbangan dari Korea Selatan bagi menambah laluan dan destinasi ke negara ini.MOTAC juga sedang membuat permohonan kepada Kementerian Dalam Negeri (KDN) bagi membenarkan pengeluaran visa kemasukan berganda kepada pelancong beberapa buah negara.

(Timbalan Menteri MOTAC, Datuk Seri Dr Santhara Kumar)


KPDNHEP Kelantan sita 1,207 kilogram minyak masak paket bersubsidi

KOTA BHARU, 22 Julai - Kementerian Perdagangan Dalam Negeri dan Hal Ehwal Pengguna (KPDNHEP) Kelantan menyita 1,207 kilogram minyak masak paket bersubsidi di Pasir Tumboh, di sini, semalam.  Ketua Pegawai Penguat Kuasa Negeri (KPDNHEP) Kelantan, Aswadi Jaafar berkata serbuan dilakukan sepasukan penguatkuasa KPDNHEP yang menjalankan Operasi Bersepadu bersama Pasukan Gerakan Am Batalion 7 dan Pasukan Polis Marin Wilayah Tiga Tok Bali, Pasir Puteh berhubung pencegahan ketirisan barang kawalan di sempadan negara di Kota Bharu.  Dua pegawai KPDNHEP membuat penyamaran di sebuah premis di Pasir Tumboh untuk membeli minyak masak paket 1kg bersubsidi, namun tidak dijual oleh peruncit terbabit.  Pada pukul 12.45 tengah hari, pasukan operasi menyerbu premis yang dilesenkan itu dan menemukan sejumlah 71 kotak minyak masak paket 1kg bersubsidi.  Siasatan awal mendapati, dia gagal mengemukakan maklumat barang kawalan dimilikinya.  Lelaki tempatan berumur 46 tahun itu mengaku memiliki barang kawalan tersebut dan ia telah berada di premis itu semenjak tiga hari lepas.

(KPDNHEP Kelantan menyita 1,207 kilogram minyak masak paket bersubsidi di Pasir Tumboh,Kota Bharu, Kelantan)

Minyak masak yang dianggarkan bernilai lebih RM3,000 itu disita.  Manakala pemilik premis akan disiasat di bawah Seksyen 15 Akta Kawalan Bekalan 1961, Seksyen 16(1)(b) Akta Kawalan Bekalan 1961 dan Peraturan 13 Peraturan Kawalan Bekalan 1974 kerana disyaki menyorok barang kawalan atau memusnahkannya serta enggan menjual barang kawalan dan gagal menyelenggara buku stok.  Pengguna boleh menyalurkan sebarang aduan sekiranya mengesyaki sebarang aktiviti yang mencurigakan dan tindakan tegas ke atas mana-mana individu atau peniaga yang melanggar undang-undang akan dikenakan serta dipertuduhkan di mahkamah.  Jelas Aswadi, kerjasama antara agensi penguatkuasaan dalam membanteras ketirisan barang kawalan sentiasa dijalankan dari masa ke semasa bagi memastikan barang kawalan mencukupi dalam pasaran dan dinikmati pengguna.  KPDNHEP akan bertindak tegas serta tidak akan berkompromi dalam menguatkuasakan undang-undang untuk membanteras sindiket penyelewengan subsidi barang kawalan demi kepentingan rakyat.


Datuk Suhaimi Mohd Ghazali, Pengerusi LPPKN yang baharu

KUALA LUMPUR, 22 Julai- Datuk Haji Suhaimi Mohd Ghazali dilantik sebagai Pengerusi Lembaga Penduduk dan Pembangunan Keluarga Negara (LPPKN) yang baharu berkuat kuasa pada 18 Julai 2022.

Pelantikan baharu tersebut bagi menggantikan Datuk Mohd Nizar Haji Zakaria yang telah menamatkan perkhidmatannya pada 15 Jun lalu dan lantikan ini sekali gus memahat nama baharu beliau sebagai Pengerusi LPPKN yang ke-12.

Melalui pelantikan ini juga, Kementerian Pembangunan Wanita, Keluarga dan Masyarakat (KPWKM) berkeyakinan penuh LPPKN yang baru menyambut ulang tahun ke-56 Jun lalu, akan terus dipacu dengan membawa aspirasi pembangunan keluarga, kajian demografi penduduk dan kesihatan reproduktif termasuk subfertiliti dengan lebih cemerlang pada masa akan datang.

Datuk Haji Suhaimi Mohd Ghazali, 54, merupakan anak jati Negeri Selangor berkelulusan Sarjana Muda Sains Politik, Universiti California, Amerika Syarikat.

Antara jawatan yang pernah disandang adalah Ahli Dewan Undangan Negeri Selangor (DUN Dengkil), Ahli Jawatankuasa Kira-kira Wang Awam (PAC) Negeri Selangor, Ahli Majlis Perbandaran Sepang dan Pegawai Khas kepada Pengerusi Jawatankuasa Tetap Infrastruktur, Kerajaan Tempatan dan Tanah Rizab Melayu (EXCO) Kerajaan Negeri Selangor.

(Pengerusi LPPKN yang baharu, Datuk Haji Suhaimi Mohd Ghazali menerima watikah pelantikan daripadaMenteri KPWKM, Datuk Seri Rina Harun)


Desa Mall, tarik usahawan luar bandar luaskan perniagaan ke arah digital

GEORGE TOWN, 22 Julai- Usahawan luar bandar disaran berkecimpung dalam program Desa Mall untuk memperluaskan perniagaan menerusi evolusi digital. Saranan itu diutarakan oleh Timbalan Ketua Setiausaha (Dasar) Kementerian Pembangunan Luar Bandar, Datuk Che Murad Sayang Ramjan. Menurutnya, aspirasi kerajaan untuk mempelbagaikan lapisan usahawan khusus dari kawasan luar bandar akan memberi impak positif selain turut membawa manfaat luarbiasa.  "Jadi apa yang kita buat melalui program ini ialah kita mahu supaya usahawan luar bandar meneroka bidang digital sebab nak tak nak hari ini semua orang akan pergi kepada era itu. Jadi kita nak mengajar usahawan-usahawan ini bahawa selain daripada platform konvensional yang mereka lalui semua sebelum ini hari ini kita pergi kepada program digital," kata Datuk Che Murad kepada pemberita RTM selepas merasmikan Program Pendigitalan Usahawan Luar Bandar di Bayan Baru.  Tambahnya, perubahan masa perlu menjadi iktibar usahawan luar bandar untuk terus terlibat dalam urusan pendigitalan perniagaan dalam talian pada masa akan datang.  Program Desa Mall merupakan satu strategi kerajaan dalam usaha membantu usahawan luar bandar memasarkan produk secara dalam talian di bawah Teras 2 Dasar Pembangunan Luar Bandar (DPLB).  Sebanyak RM200,000 diperuntukkan bagi pelaksanaan Program Pendigitalan Usahawan Luar Bandar.

(Timbalan Ketua Setiausaha (Dasar) Kementerian Pembangunan Luar Bandar, Datuk Che Murad Sayang Ramjanmenjelaskan perkara itu kepada RTM selepas merasmikan Program Pendigitalan Usahawan Luar Bandar di Bayan Baru)


CPG pengurusan menopaus, bantu golongan wanita lebih yakin

PETALING JAYA, 22 Julai- Garis Panduan Amalan Klinikal (CPG) bagi pengurusan menopaus, satu pencapaian bersejarah dalam landskap kesihatan negara.Menurut Menteri Kesihatan, Khairy Jamaluddin, inisiatif tersebut menyediakan strategi pencegahan dan pengesanan awal bagi membantu wanita yang melalui fasa menopaus, lebih bersedia mendepani cabaran itu secara lebih terbuka."Garis panduan ini merupakan kerjasama bersama antara Persatuan Obstetrik dan Ginekologi Malaysia (OGSM) dan Persatuan Menopaus Malaysia bersama-sama Akademi Perubatan Malaysia, merupakan garis panduan penting bagi negara kerana menopaus memberi kesan kepada setiap wanita. Kesihatan semasa wanita selepas menopaus memberi impak besar terhadap kesihatan dan produktiviti ekonomi negara kita."Wanita dicipta untuk "menerima" menopaus sebagai proses semula jadi yang tidak dapat dielakkan dalam kehidupan mereka dan ramai wanita menopaus yang dalam kesusahan, segan untuk tampil ke hadapan bagi mendapatkan bantuan," kata Khairy selepas berucap menerusi persidangan video maya melancarkan inisiatif berkenaan hari ini, di sini.Majlis pelancarannya dihadiri lebih 50 doktor pakar dalam Obstetrik dan Ginekologi serta kakitangan perubatan.Tambah Khairy, selain merintis pengurusan CPG menopaus di Asia Tenggara, ia juga menterjemah komitmen Malaysia untuk meningkatkan penjagaan kesihatan amnya dan kesedaran mengenai menopaus, khususnya.CPG menopaus tersebut merangkumi pelbagai maklumat tentang gejala menopaus, penilaian dan pemeriksaan klinikal, pilihan rawatan dan kesannya, dan perspektif agama tentang menopaus.Ia boleh didapati menerusi pelbagai platform termasuk Kementerian Kesihatan, Akademi Perubatan Malaysia, Persatuan Obstetrik dan Ginekologi Malaysia dan Persatuan Menopaus Malaysia.Ia boleh diakses menerusi perisian Android dan iOS di bawah aplikasi MyMAHTAS.


Laporan MHI : Malaysia berada dalam kategori bahagia

PUTRAJAYA, 22 Julai - Malaysia mencatat skor 6.48 dalam Indeks Kebahagiaan Rakyat Malaysia (MHI) 2021, sekali gus meletakkan negara dalam kategori bahagia.Ketua Perangkawan, Datuk Seri Dr Mohd Uzir Mahidin berkata indeks yang julung kali diperkenal Jabatan Perangkaan Malaysia itu mengukur tahap kebahagiaan dari aspek fizikal, sosial, emosi dan rohani dengan jumlah skor antara 0 hingga 10.MHI dinilai berdasarkan 13 komponen utama merangkumi keluarga, perumahan dan alam sekitar, penyertaan sosial, kesihatan, kemudahan komunikasi, pendidikan dan persekitaran kerja."Indeks kebahagiaan rakyat Malaysia ini amat penting untuk kita gunakan sebagai input dalam penilaian tahap kebahagiaan rakyat Malaysia sama ada di peringkat nasional ataupun di peringkat negeri dan ianya boleh digunakan untuk kita melihat dari segi pencapaian kemakmuran dan prinsip inklusif dalam kita membangunkan masyarakat dan negara," kata beliau pada sidang media pelancaran Laporan MHI 2021, di sini.

(Ketua Perangkawan, Datuk Seri Mohd. Uzir Mahidin melancarkan Laporan Indeks Kebahagiaan Rakyat Malaysia 2021 di Jabatan Perangkaan Malaysia hari ini/ Foto BERNAMA)

Tambah Uzir, kaji selidik indeks tersebut dijalankan bermula September hingga November 2021 melibatkan 42,400 responden seluruh negara.Mengikut negeri, Labuan mencatat skor tertinggi 9.29, pada tahap sangat bahagia. Manakala Melaka dan Selangor pada tahap sederhana bahagia, masing-masing pada skor 5.85 dan 5.74.Mengikut strata, luar bandar mencatat skor indeks lebih tinggi pada 6.54, berbanding 6.46 di kawasan bandar.Sementara itu mengikut jantina, perempuan mempunyai skor lebih tinggi pada 6.49, manakala lelaki 6.46.


1,294 notis dikeluarkan JPJ Johor menerusi Ops Khas Rentas Sempadan

JOHOR BAHRU, 22 Julai- Jabatan Pengangkutan Jalan (JPJ) Johor mengeluarkan 1,294 notis dan mengambil tindakan terhadap 986 kenderaan atas pelbagai kesalahan, menerusi Ops Khas Rentas Sempadan, di seluruh negeri pada 19 Julai hingga hari ini.  Operasi dengan hasil kerjasama JPJ Johor bersama JPJ Negeri Sembilan dan JPJ Melaka itu bertujuan memperkasa penguatkuasaan undang-undang jalan raya di Johor dengan bantuan 19 pasukan dari negeri terlibat.  Pengarah JPJ Johor, Azmil Zainal Adnan berkata antara notis dikenakan 911 notis kesalahan JPJ (P) 22, 152 notis Arah Timbang, 57 notis kesalahan Seksyen 82 (1) Akta Pengangkutan Awam Darat (APAD) 2010 dan 83 notis kesalahan Seksyen 63 (1) Akta Pengangkutan Jalan 1987.  Selain itu, 384 kesalahan dikesan melibatkan kenderaan perdagangan, 231 kesalahan teknikal, 126 kesalahan lebih muatan dan 27 kesalahan memotong di lorong kanan.  "Fokus kedua penguatkuasaan adalah kesalahan memandu di lorong sebelah kanan secara berterusan. Bagi kenderaan perdagangan, memandu kenderaan berat di lorong kanan secara berterusan amat membahayakan pengguna jalan raya yang lain ia juga boleh menyebabkan salah satu punca kemalangan maut," kata Azmil semasa menyertai operasi terbabit bersamaPengarah JPJ Melaka dan Pengarah JPJ Negeri Sembilan, di Johor Bahru. 37 notis penyitaan kenderaan turut dikeluarkan terhadap pemandu warga asing yang tidak mempunyai lesen memandu serta salah guna lesen untuk berniaga.  Pesalah terdiri daripada 19 warga Myanmar, lapan warga Pakistan, enam warga Bangladesh dan empat warga Nepal.  Dalam pada itu, beliau memaklumkan operasi akan diteruskan di Melaka dan Negeri Sembilan bagi memberi fokus terhadap penguatkuasaan isu-isu utama di negeri masing-masing.

(Pengarah JPJ Johor, Azmil Zainal Adnan menjelaskan perkara tersebut dalam satu sidang mediasemasa operasi dijalankan di Johor Bahru)


Ekspo Kerjaya Jamin Kerja Keluarga Malaysia tawar 30,000 peluang pekerjaan

KUALA LUMPUR, 22 Julai - 30,000 peluang pekerjaan bakal ditawarkan dalam Ekspo Kerjaya Jamin Kerja Keluarga Malaysia 2022.Ia bakal menjadi karnival pekerjaan terbesar tahun ini anjuran Kementerian Sumber Manusia (KSM) melalui Pertubuhan Keselamatan Sosial (PERKESO).Dalam satu kenyataan, Ketua Eksekutif PERKESO, Datuk Seri Dr Mohammed Azman Aziz Mohammed berkata ekspo tersebut akan diadakan selama lima hari dari 23 hingga 27 Julai 2022 bertempat di Pusat Dagangan Dunia (WTC), Kuala Lumpur.

"Pelbagai kategori dan sektor pekerjaan termasuk profesional dan pengurusan ditawarkan dengan penglibatan kira-kira 1,000 majikan termasuk sektor ekonomi gig, keusahawanan dan penyedia latihan yang menyediakan program "Place and Train"," kata beliau dalam kenyataan tersebut.Ekspo Kerjaya Jamin Kerja Keluarga Malaysia diadakan selaras dengan sasaran kerajaan untuk mencipta 600,000 peluang pekerjaan melalui ‘Inisiatif Jamin Kerja Keluarga Malaysia’ di bawah Bajet 2022.


DRN Melaka kini diperingkat akhir penilaian

(Ketua Menteri Melaka, Datuk Seri Sulaiman Md Ali)

MELAKA, 22 Julai- Dasar Perumahan Kerajaan Negeri Melaka (DRN Melaka) sedang di peringkat akhir penilaian sebelum sebarang keputusan dibuat mengenainya.  Ketua Menteri Melaka , Datuk Seri Sulaiman Md Ali berkata, pelaksanaan dasar itu akan mengikut situasi semasa berikutan peningkatan kos bahan binaan ketika ini.  Ia bagi memastikan, dasar yang dilaksana tidak membebankan pemaju, kontraktor atau pembeli kelak.  Jelasnya, sebarang cadangan atau maklum balas daripada mana-mana pihak mengenai dasar ini dialu-alukan.  "Kita masih di peringkat akhir kita belum putuskan lagi jadi sepertimana yang disebut pengerusi redha tadi itu semua kita ambil kira dan kita masih lagi di peringkat akhir kita melihat dasar perumahan ini kita juga melihat pada situasi masalah,"kata Sulaiman.Beliau berkata demikian selepas merasmikan EKSPO Perumahan Dan Hartanah Melaka 2022 di Bandaraya Melaka.  Terdahulu, Persatuan Pemaju Hartanah dan Perumahan Malaysia (REDHA) Melaka memohon pertimbangan kerajaan negeri Melaka terhadap empat cadangan yang dikemukakan persatuan untuk dinilai dalam DRN Melaka.


Harga rumah, kekal murah di Melaka

MELAKA, 22 Julai- Harga rumah di Melaka masih kekal rendah berbanding di negeri–negeri lain.  Perkara itu dinyatakan Ketua Menteri, Datuk Seri Sulaiman Md Ali.  Jelas beliau, indeks harga rumah purata bagi negeri Melaka bermula daripada RM181,000. "Untuk makluman semua harga rumah negeri Melaka adalah yang paling rendah di Malaysia jadi harga rumah negeri melaka untuk suku pertama tahun 2022 ini purata kalau dibandingkan dengan negeri negeri lain adalah RM209,292 seunit harga rumah teres negeri Melaka adalah sebanyak RM181,428 kalau dibandingkan negeri-negeri lain," kata Sulaiman.Untuk itu, beliau menyarankan penduduk di Melaka yang ingin memiliki kediaman sendiri untuk membelinya dalam tempoh terdekat berikutan kos binaan yang dilihat semakin meningkat dari masa ke semasa.  Maklumat lanjut mengenai perumahan ditawarkan, orang ramai boleh mendapatkannya melalui Lembaga Perumahan Melaka (LPM).


JAKM Kelantan: Bicara Ulama Nusantara dapat sambutan hangat

KOTA BHARU, 22 Julai- Program bicara Ulama Nusantara membuka tirai Jelajah Aspirasi Keluarga Malaysia (JAKM) kelantan hari ini.  Ia melibatkan tiga ulamak tersohor termasuk Tuan Guru Baba haji Ghazali Ahmad Al Fatani, Ketua Lujnah Fatwa Majlis Agama Islam Fatani Pondok Sekam, Thailand.  Pengerusi Jawatankuasa Pembangunan Islam Dakwah, Penerangan dan Hubungan Seranta, Datuk Nassuruddin Daud berkata, program bicara tersebut menerima sambutan hangat dengan kehadiran ribuan penonton.  "Alhamdullilah sambutan meriah kerusi penuh sampai ada yang bersila dihadapan, harap kecintaan dalam majlis ilmu berterusan sampai bila-bila," kata Mohd Nassuruddin.Beliau menyatakan demikian kepada pemberita selepas menjadi panel Bicara Ulama Nusantara bertajuk ‘Memperteguh Kesatuan Ummah’.  Seorang lagi moderator jemputan, Timbalan Ketua Eksekutif (HEA), Kolej Universiti Islam Antarabangsa Sultan Ismail Petra (KIAS) Nilam Puri, Dr. Mohd Ramizu bin Abdullah@Zakaria. Program berlangsung di pentas utama pada pukul 9.00 pagi tadi turut disiarkan secara langsung menerusi fb live Jabatan Penerangan Kelantan (JAPEN) bagi memberi peluang kepada mereka yang tidak dapat hadir secara bersemuka di tapak JAKM, Stadium Sultan Muhammad Ke-IV di Kota Bharu.  JAKM edisi keenam ini menyediakan pelbagai acara menarik seperti Karnival Kerjaya Jamin Kerja Keluarga Malaysia, gerai pameran agensi dan kementerian, persembahan tradisional, bekwoh (kenduri), persembahan kebudayaan dan pertandingan Muay Thai.

(Pengerusi Jawatankuasa Pembangunan Islam Dakwah, Penerangan dan Hubungan Seranta, Datuk Nassuruddin Daud ketika menjadi panel Bicara Ulama Nusantara)


COVID-19: LEBIH 26,000 kes dikesan untuk tempoh enam hari lepas

KUALA LUMPUR, 22 Julai- Jumlah kes harian baharu COVID-19 dalam negara untuk tempoh enam hari lepas (16 Julai -21 Julai 2022) meningkat kepada 26,237 kes dengan kes mencecah 5,000 pada 16 Julai dan 20 Julai.Ini berbanding 18,857 kes yang direkod untuk tempoh yang sama 9 Julai hingga 14 Julai 2022.Semalam (21 Julai), sebanyak 4,587 kes lagi dilaporkan, menjadikan kes aktif COVID-19 meningkat kepada 47,409 dengan 96.7 peratus (45,856 kes) menjalani kuarantin di rumah. Kes kumulatif COVID-19 Malaysia kini sebanyak 4,640,235.Menurut data COVIDNOW Kementerian Kesihatan Malaysia (KKM), WP Kuala Lumpur mencatat kes harian tertinggi semalam sebanyak 1,408 kes, diikuti Selangor 1,399 kes,Tujuh (7) buah negeri mencatat kes tiga angka iaitu Perak (360), Negeri Sembilan (285), Sabah (267), Pulau Pinang (237), Johor 128 (+2), Kedah (109) dan Melaka (100).Negeri lain mencatat kes dua angka iaitu WP Putrajaya (65), Sarawak (64), Kelantan (57), Pahang (41), Terengganu (35), WP Labuan (17) dan Perlis (13).Sepanjang Julai 2022 setakat ini, terdapat tiga (3) kali kes harian baharu COVID-19 melepasi angka 5,000 iaitu pada 15 Julai (5,230), 16 Julai (5,047) dan 20 Julai (5,685).Kali terakhir angka kes lima ribu dilaporkan ialah pada 23 April 2022 iaitu sebanyak 5,624 kes.Sementara itu, sebanyak 2,652 kes sembuh COVID-19 dilaporkan sehingga pukul 11:59mlm 21 Julai 2022, menjadikan kes kumulatif sembuh sebanyak 4,556,938 kes.Sebanyak 10 lagi kes kematian pesakit COVID-19 dilaporkan semalam, menjadikan jumlah kes kematian sejak pandemik COVID-19 melanda negara setakat ini sebanyak 35,888.Sepanjang tempoh Rangkuman Bernama ini, KKM melaporkan tiga (3) kluster baharu iaitu dua (2) di Selangor (19 Julai) dan satu (1) di WP Kuala Lumpur (21 Julai).Secara keseluruhannya, sebanyak 7,029 kluster dikesan sejak pandemik COVID-19 melanda negara ini lebih dua tahun lalu. Setakat 21 Julai, 14 kluster yang masih aktif.Dengan sebanyak 4,640,235 kes kumulatif, Malaysia kini di tangga 26 daripada 228 buah negara/wilayah yang dilanda pandemik COVID-19. Di hadapan Malaysia ialah Austria (4,658,125) dan Republik Rakyat Demokratik Korea (DPRK) sebanyak 4,772,290 kes.Dalam kalangan 228 buah negara, mengikut data terkini Worldometer, Jepun mencatat kes harian baharu tertinggi sebanyak 135,239 diikuti oleh Amerika Syarikat 100,711 kes.Amerika Syarikat turut mencatat angka kematian akibat COVID-19 tertinggi dengan 1,051,235 kes.Sementara itu, di samping sub-varian Omicron BA.5 yang dilaporkan mudah merebak, satu lagi sub varian Omicron yang mencetuskan kebimbangan ialah BA.2.75 yang digelar ‘Centaurus’ dan setakat ini dikesan di 10 buah negara termasuk United Kingdom, Amerika Syarikat, Australia. Jerman dan Kanada.‘Centaurus’ mula dikesan di India pada awal Mei 2022. Pusat Eropah untuk Pencegahan dan Kawalan Penyakit (ECDC) menggolongkan ‘Centaurus’ sebagai “varian di bawah pengawalan” sementara Pertubuhan Kesihatan Sedunia (WHO) juga dilaporkan sedang memantau varian baharu itu.Data COVIDNOW KKM setakat pukul 11:59 mlm 21 Julai 2022 menunjukkan sebanyak 45,856 kes (96.7 peratus) dikuarantin di rumah daripada 47,409 kes aktif yang dilaporkan.Sebanyak 39 kes (0.1 peratus) lagi di Pusat Kuarantin dan Rawatan COVID-19 (PKRC); 1,451 kes (3.1 peratus) di hospital; 31 kes (0.1 peratus) di Unit Rawatan Rapi (ICU) tanpa memerlukan Alat Bantuan Pernafasan (ABP) sementara 32 kes (0.1 peratus) di ICU memerlukan ABP.Secara keseluruhannya, KKM mengesan sebanyak 7,029 kluster sejak pandemik COVID-19 melanda negara ini lebih dua tahun lalu. Setakat semalam (21 Julai), 14 kluster yang masih aktif. Jumlah kes COVID-19 global terkini (worldometer) adalah sebanyak 572,508,191 kes berbanding 566,317,183 kes pada minggu lepas dengan 6,398,234 kematian (jumlah kematian minggu lepas sebanyak 6,385,778 kematian. Sebanyak 542,618,431 kes dilaporkan sembuh bebandig 537,645,427 kes minggu sebelumnya.Sebanyak 228 negara/wilayah dilanda pandemik COVID-19 dan 10 buah negara teratas dalam kedudukan senarai ini adalah Amerika Syarikat, India, Brazil, Perancis, Jerman, United Kingdom, Itali, Korea Selatan, Rusia dan Turkiye. Di Asia Tenggara, di samping Malaysia, negara lain iaitu Indonesia, Filipina, Vietnam, Thailand, Singapura, Myanmar, Laos, Kampuchea dan Brunei turut menyertai senarai 127 buah negara yang mencatat lebih 100 ribu kes COVID-19. - BERNAMA


UMS jalin kerjasama dengan Neurogine Groupof Companies, galak pertumbuhan ekonomi tempatan

LABUAN, 22 Julai- Satu kerjasama penyelidikan kewangan bagi menstabil dan menggalak pertumbuhan ekonomi tempatan khususnya perusahaan kecil dan sederhana (PKS), ditandatangani Universiti Malaysia Sabah (UMS) dan Neurogine Group of Companies.Memorandum Persefahaman (MOU) itu akan mengkaji isu keterangkuman kewangan dan teknologi, serta cara baharu dalam penyediaan akses kredit, selain meneroka potensi dan kesediaan PKS dalam pengadaptasian teknologi kewangan baharu. Bercakap dalam sidang media di Labuan, Naib Canselor UMS Prof Datuk Taufiq Yap Yun Hin berkata, antara yang diberi perhatian; kemahiran teknologi kewangan hibrid, penyediaan akses baharu pembiayaan global khususnya peningkatan pengeluaran makanan, serta kelestarian sumber laut.  "Kerjasama penyelidikan itu adalah di antara industri atau syarikat itu dengan penyelidik ataupun pakar-pakar dalam bidang kewangan antarabangsa di dalam universiti dan saya sangat bersuka hati dengan kerjasama yang kita jalankan kerana syarikat telah pun menawarkan sejumlah geran untuk membolehkan penyelidikan dapat diteruskan," kata Prof Taufiq.MoU dimeterai di UMS Kampus Antarabangsa Labuan (UMS-KAL) oleh Prof Datuk Taufiq dan Ketua Pegawai Eksekutif Neurogine Group Owen Chen Chee Onn.

(Naib Canselor UMS Prof Datuk Taufiq Yap Yun Hin)


'Pakat mari' ke Jelajah AKM Kelantan hari ini hingga Ahad

KOTA BHARU, 22 Julai- Jelajah Aspirasi Keluarga Malaysia (AKM) bermula hari ini hingga Ahad bakal memanfaatkan Keluarga Malaysia di Kelantan dengan pelbagai program rakyat dan digitalisasi selaras dengan hasrat kerajaan dalam usaha memantapkan pendigitalan negara. Perdana Menteri Datuk Seri Ismail Sabri Yaakob dijadual merasmikan Jelajah AKM esok di Stadium Sultan Muhammad IV, di sini yang bertemakan Keluarga Malaysia Keluarga Digital.Menerusi pengisian program daripada 26 kementerian yang disediakan, warga Kelantan yang datang sepanjang tiga hari program jelajah pasti tidak akan pulang dengan tangan kosong.Menteri Komunikasi dan Multimedia Tan Sri Annuar Musa yang juga penyelaras AKM Kelantan, ketika ditemu bual baru-baru ini berkata siri jelajah edisi keenam itu bertujuan membawa perkhidmatan kerajaan kepada rakyat supaya slogan Keluarga Malaysia benar-benar difahami segenap lapisan masyarakat.Ahli Parlimen Ketereh itu berkata seramai 50,000 pengunjung dijangka hadir memeriahkan Jelajah AKM di negeri itu.Tiga komponen utama yang akan dibawakan oleh Kementerian Komunikasi dan Multimedia (K-KOMM) selaku kementerian peneraju kali ini ialah aktiviti di reruai, reruai khusus untuk perkhidmatan telekomunikasi (Karnival Digital K-KOMM@JAKM) dan program seni budaya yang dinamakan RIUH x JAKM Kelantan yang menganjurkan pelbagai bengkel seni dan persembahan kebudayaan.Turut diadakan program Bicara Ulama Nusantara dan pertandingan Muay Thai antarabangsa.Program ‘bekwoh’ (kenduri secara besar-besaran) dengan aktiviti memasak beramai-ramai bagi meraikan kedatangan Perdana Menteri juga diadakan yang akan merapatkan lagi hubungan Keluarga Malaysia.Selain itu Digital Hub Ketereh juga menyediakan program dan latihan yang komprehensif termasuk latihan penghasilan dan mengedit kandungan kepada peniaga supaya mereka dapat mengoptimumkan jualan dalam talian.Program bekwoh dan latihan itu akan diadakan di Kompleks Kemiskinan Kelantan (YKK), Melor, dekat sini.

Selain itu hampir 4,000 peluang pekerjaan akan ditawarkan oleh 28 majikan menerusi Karnival Kerjaya Jamin Kerja Keluarga Malaysia.Rakyat negeri Cik Siti Wan Kembang yang datang sepanjang tiga hari AKM Kelantan turut berpeluang untuk lebih mengenali Pertubuhan Berita Nasional Malaysia (Bernama) menerusi Kempen Jom Kenali Bernama.Kempen Jom Kenali Bernama yang berlangsung bersempena program AKM ini bertujuan membawa jenama identiti Bernama sebagai sumber berita yang diyakini, selain sumber berita bagi media yang lain.Sebelum ini Jelajah AKM diadakan di Johor, Perlis, Sabah, Terengganu dan Perak.Jelajah AKM merupakan kesinambungan kepada kejayaan dan sambutan memberangsangkan Program 100 Hari AKM di Pusat Konvensyen Kuala Lumpur pada Disember lepas dengan objektif memastikan rakyat di semua peringkat memahami dan menghayati aspirasi Keluarga Malaysia. -BERNAMA


Langkawi diiktiraf pulau terbaik Asia Tenggara

ALOR SETAR, 22 Julai - Langkawi terdiri daripada gugusan 99 pulau di luar pantai Kedah, merangkul anugerah peringkat antarabangsa 'Asia Best Awards 2022' dan diiktiraf satu daripada Pulau Terbaik di Asia Tenggara baru-baru ini.Ketua Pegawai Eksekutif Lembaga Pembangunan Langkawi (LADA), Nasaruddin Abdul Muttalib berkata anugerah itu membuktikan usaha dan dedikasi berterusan pihaknya terutama sepanjang pandemik iaitu semasa ketibaan pelancong ke pulau itu berada pada tahap kurang memuaskan.

Katanya, kejayaan manis itu turut diiringi berita gembira apabila Four Seasons Resort Langkawi turut menerima anugerah The Best Beach and Upcountry Hotel in Malaysia 2022."Walaupun berdepan pelbagai cabaran, kami tetap optimis dan memikul tanggungjawab memastikan pulau ini berdaya tahan dalam perjalanannya ke arah pemulihan dan kekal menjadi destinasi pelancongan pilihan ramai," katanya menerusi kenyataan.Tambah Nasaruddin, sebagai agensi perintis dalam pembangunan pelancongan Langkawi, LADA memainkan peranan penting untuk menjadikan Langkawi destinasi pelancongan bertaraf dunia yang terkenal seperti sekarang.


Pelaksanaan hukum hudud perlu persediaan dan pendidikan awam yang rapi

KUALA LUMPUR, 22 Julai - Pelaksanaan undang-undang jenayah syariah dalam ruang lingkup sedia ada penting sebagai persediaan ke arah pelaksanaan hukuman hudud yang lebih meluas dan menyeluruh. Penyelidik Pusat Polisi Perdana, Fakulti Teknologi dan Informatik Razak, Universiti Teknologi Malaysia (UTM), Profesor Madya Dr. Muhammad Fathi Yusof berkata persediaan yang rapi serta pendidikan awam juga diperlukan bagi mengelakkan masyarakat salah faham tentang pelaksanaan hukum tersebut.

"Cabaran yang besar sekali adalah dari sudut ruang yang diberikan kepada pihak berkuasa agama untuk memperkenalkan undang-undang yang berkaitan dengan hudud dan qisas."Bagi memberi ruang pelaksanaanya, terdapat dua pilihan sama ada memberikan kuasa kepada kerajaan negeri untuk membuat undang-undang bagi kesalahan berkenaan dalam konteks hudud ataupun melakukan perubahan kepada undang-undang diperingkat persekutuan," katanya ketika ditemui selepas Persidangan Meja Bulat Kajian Hudud, Qisas dan Diyat anjuran Jabatan Kemajuan Islam Malaysia (JAKIM), di sini.

Tambah Fathi, perjalanan ke arah pelaksanaan undang-undang Islam menerusi Rang Undang-Undang (RUU) Mahkamah Syariah (Bidang Kuasa Jenayah) atau RUU 355 bakal melalui cabaran yang besar dari pelbagai sudut.


Pelan komprehensif tangani jenayah rentas sempadan bakal dilaksanakan - Hamzah

PUTRAJAYA, 22 Julai - Pelan komprehensif utama berhubung kawalan sempadan akan dilaksanakan bagi menangani kegiatan jenayah rentas sempadan di negara ini.Menteri Dalam Negeri, Datuk Seri Hamzah Zainudin berkata pelan komprehensif itu membabitkan penggunaan pelbagai kaedah dan aset sedia ada supaya isu tersebut dapat ditangani sebaik mungkin."Bila saya kata pelan komprehensif ini saya lakukan dengan menggunakan bermacam-macam kaedah terutamanya hendak menentukan aset-aset yang kita ada ini kita akan gabungkan seluruh negara.

"Kedua, kita telah umumkan bahawa kita akan ada sebuah agensi berkaitan sempadan, ketiga kita akan gunakan teknologi-teknologi yang terkini untuk kita memastikan sempadan kita ini membolehkan kita menggunakan teknologi untuk mengawal keluar masuk mereka yang ada dalam negara," katanya dalam sidang media selepas Majlis Sambutan Hari Imigresen di Dataran Pahlawan, di sini.Sementara itu, mengulas Laporan Jabatan Negara Amerika Syarikat (AS) Mengenai Pemerdagangan Orang 2022 pula, Hamzah berkata penilaian terbabit dibuat secara subjektif dan turut mengambil kira pelbagai persepsi berhubung usaha Malaysia dalam menangani pemerdagangan manusia.

Malah, beliau memaklumkan, laporan itu juga dipengaruhi oleh tindakan penduduk secara menyeluruh seperti golongan majikan serta pekerja terbabit dalam persekitaran eksploitasi kerja, antara lain melakukan penderaan, menahan pasport, bekerja secara haram, tidak membayar gaji dan tidak menyediakan penginapan yang sesuai."KDN serta Majlis Antipemerdagangan Orang dan Antipenyeludupan Migran (MAPO) komited memelihara hak mangsa pemerdagangan manusia, seterusnya memastikan tindakan tegas diambil terhadap pihak terbabit secara langsung mahupun yang bersubahat dalam jenayah keji itu, untuk dibawa ke muka pengadilan berdasarkan lunas perundangan sedia ada," katanya.


KPWKM tambah baik isu berkaitan wanita, perhalusi tiga kluster

SHAH ALAM, 22 Julai - Kementerian Pembangunan Wanita, Keluarga dan Masyarakat (KPWKM) akan memperhalusi tiga kluster berkaitan kepimpinan, perundangan dan sosioekonomi untuk dibawa ke Dewan Rakyat.Menterinya, Datuk Seri Rina Mohd Harun berkata ketiga-tiga kluster itu penting bagi menambah baik isu berkaitan wanita.

"Dalam sosio ekonomi kita tidak boleh lari daripada membincangkan kos sara hidup, kos penjagaan anak-anak sebab apabila sebut tentang wanita ini dia berkait rapat bukan sahaja kos sara hidup tetapi juga kos penjagaan anak."Dalam kluster perundangan, kita nak membantu dari segi kita nak menyebar luas kefahaman kesedaran dan pendidikan tentang RUU anti gangguan seksual yang baru diluluskan," katanya dalam sidang media selepas Persidangan Meja Bulat Wanita Bangkit 2022, di sini.Dalam perkembangan lain, status Rang Undang-Undang (RUU) berkaitan jenayah intip dan hendap atau dikenali sebagai 'anti-stalking law' kini di peringkat perincian terakhir dan dijangka dapat dibentangkan di Dewan Rakyat tahun ini.Timbalan Menteri Di Jabatan Perdana Menteri (Parlimen Dan Undang-Undang), Datuk Wira Mas Ermieyati Samsudin berkata satu sesi taklimat dan pemakluman terkini berhubung perkara itu akan dibuat bersama ahli Parlimen, Senator serta pertubuhan bukan kerajaan (NGO) pada minggu depan.

"Anti-stalking law ini masih lagi dalam peringkat perincian terakhir dan saranan daripada YB akan saya buat taklimat bersama dengn ahli-ahli Parlimen, YB Senator dan NGO pada minggu depan untuk kita berikan pemakluman, statistik kini dan membuat hubungan dengan semua pemegang taruh dan mereka yang terlibat," katanya.